title: Deċiżjoni tal-Kummissjoni tal-8 ta’ Frar 2016 dwar il-konklużjoni, f’isem il-Komunità Ewropea tal-Enerġija Atomika, tal- Protokoll mal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea

text:
               11.2.2016

               MT

               Il-Ġurnal Uffiċjali tal-Unjoni Ewropea

               C 52/5

         DEĊIŻJONI TAL-KUMMISSJONI
   tal-8 ta’ Frar 2016
   dwar il-konklużjoni, f’isem il-Komunità Ewropea tal-Enerġija Atomika, tal- Protokoll mal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea
   (2016/C 52/04)
   IL-KUMMISSJONI EWROPEA,
   Wara li kkunsidrat it-Trattat li Jistabbilixxi l-Komunità Ewropea tal-Enerġija Atomika, u b’mod partikolari l-Artikolu 101(2) tiegħu,
   Wara li kkunsidrat id-deċiżjoni tal-Kunsill li tapprova l-konklużjoni mill-Kummissjoni, f’isem il-Komunità Ewropea għall-Enerġija Atomika, tal-Protokoll mal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”),
   Billi:

               (1)

               Il-konklużjoni tal-Protokoll hija soġġetta għal proċeduri separati fir-rigward ta’ kwistjonijiet li jaqgħu taħt it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea minn naħa u fir-rigward ta’ kwistjonijiet li jaqgħu taħt it-Trattat li jistabbilixxi l-Komunità Ewropea tal-Enerġija Atomika min-naħa l-oħra.

               (2)

               Fit-13 ta’ Mejju 2014, il-Kunsill adotta d-Deċiżjoni 2014/321/UE (1) dwar il-konklużjoni tal-Protokoll f’isem l-Unjoni Ewropea u l-Istati Membri tagħha skont l-Artikolu 218(6) tat-Trattat dwar il-Funzjonament tal-Unjoni Ewropea u l-Artikolu 6(2) tal-Att tal-Adeżjoni tal-Kroazja.

               (3)

               Fit-22 ta’ Ottubru 2013, il-Kunsill adotta d-Deċiżjoni 2014/315/Euratom (2) li tapprova l-konklużjoni tal-Protokoll mill-Kummissjoni f’isem il-Komunità Ewropea tal-Enerġija Atomika.

               (4)

               Għaldaqstant il-Protokoll għandu jiġi konkluż ukoll f’isem il-Komunità Ewropea tal-Enerġija Atomika fejn jidħlu kwistjonijiet li jaqgħu taħt it-Trattat li jistabbilixxi l-Komunità Ewropea tal-Enerġija Atomika,

         IDDEĊIDIET KIF ĠEJ:
   Artikolu 1
   Il-konklużjoni f’isem il-Komunità Ewropea għall-Enerġija Atomika tal-Protokoll għall-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”) (3) hija b’hekk approvata.
   Artikolu 2
   Il-President tal-Kummissjoni huwa b’hekk awtorizzat li jwettaq il-passi kollha meħtieġa f’isem il-Komunità Ewropea tal-Enerġija Atomika, sabiex jesprimi l-kunsens tal-Komunità Ewropea tal-Enerġija Atomika li tkun marbuta bil-Protokoll, b’mod partikolari li tiddepożita n-notifikazzjoni hekk kif previst fl-Artikolu 11 tal-Protokoll.
   Artikolu 3
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fi Brussell, l-8 ta’ Frar 2016.

            Għall-Kummissjoni

            Il-President

         Jean-Claude JUNCKER

      (1)  Deċiżjoni tal-Kunsill 2014/321/UE tat-13 ta' Mejju 2014 dwar il-konklużjoni f'isem l-Unjoni Ewropea u l-Istati Membri tagħha tal-Protokoll għall-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (ĠU L 165, 4.6.2014, p. 30).

      (2)  Deċiżjoni tal-Kunsill 2014/315/Euratom tat-22 ta' Ottubru 2013 li tapprova l-konklużjoni, mill-Kummissjoni, f'isem il-Komunità Ewropea għall-Enerġija Atomika, tal-Protokoll tal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (ĠU L 165, 4.6.2014, p. 1).

      (3)  ĠU L 93, 28.3.2014, p. 2.


title: Deċiżjoni tal-Kunsill ta' l- 20 ta' Frar 2006 il-prinċipji, il-prijoritajiet u l-kondizzjonijiet li jinsabu fis-Sħubija għall-Adeżjoni mal-Kroazja u li tħassar id-Deċiżjoni 2004/648/KE

text:
               29.9.2006

               MT

               Il-Ġurnal Uffiċjali ta’ l-Unjoni Ewropea

               268

         DEĊIŻJONI TAL-KUNSILL
   ta' l-20 ta' Frar 2006
   dwar il-prinċipji, il-prijoritajiet u l-kondizzjonijiet li jinsabu fis-Sħubija għall-Adeżjoni mal-Kroazja u li tħassar id-Deċiżjoni 2004/648/KE
   (2006/145/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 533/2004 tat-22 ta' Marzu 2004 dwar it-twaqqif ta' Sħubiji fil-qafas tal-Proċess ta' Stabbilizzazzjoni u Assoċjazzjoni (1), u b'mod partikolari l-Artikolu 1a u l-Artikolu 2 tiegħu,
   Wara li kkunsidra l-proposta mill-Kummissjoni,
   Billi:

               (1)

               Il-Kunsill Ewropew ta' Tessaloniki tad-19 u l-20 ta' Ġunju 2003 approva l-introduzzjoni tas-Sħubiji bħala mezz li bihom isseħħ il-perspettiva Ewropea dwar il-pajjiżi tal-Balkani tal-Punent fi ħdan il-qafas tal-Proċess ta' Stabbilizzazzjoni u Assoċjazzjoni.

               (2)

               Ir-Regolament (KE) Nru 533/2004 jipprovdi li l-Kunsill għandu jiddeċiedi dwar il-prinċipji, il-prijoritajiet u l-kondizzjonijiet li għandhom ikunu jinsabu fis-Sħubiji, kif ukoll dwar kull aġġustament sussegwenti.

               (3)

               Il-Kunsill adotta fit-13 ta' Settembru 2004 Sħubija Ewropea mal-Kroazja (2).

               (4)

               Fit-3 ta' Ottubru 2005, l-Istati Membri bdew in-negozjati mal-Kroazja dwar l-adeżjoni tagħha ma' l-Unjoni Ewropea. L-avvanz tan-negozjati sejjer jiġi ggwidat mill-progress tal-Kroazja fit-tħejjija għall-adeżjoni, li sejjer jitqies, inter alia, fir-rigward ta' l-implementazzjoni tas-Sħubija, kif riveduta regolarment.

               (5)

               Jixraq għalhekk li tiġi adottata Sħubija għall-Adeżjoni li taġġorna s-Sħubija attwali sabiex tidentifika prijoritajiet imġedda għal iżjed xogħol, abbażi tal-konklużjonijiet tar-Rapport ta' Progress ta' l-2005 dwar it-tħejjijiet tal-Kroazja għal aktar integrazzjoni ma' l-Unjoni Ewropea.

               (6)

               Ir-Regolament (KE) 533/2004 iddikjara li s-segwitu għas-Sħubiji għall-Adeżjoni sejjer jiġi żgurat fi ħdan il-qafas tal-mekkaniżmi stabbiliti skond il-Proċess ta' Stabbilizzazzjoni u Assoċjazzjoni.

               (7)

               Sabiex tħejji għal aktar integrazzjoni ma' l-Unjoni Ewropea, il-Kroazja mistennija tiżviluppa pjan bi programm u b'miżuri speċifiċi li jindirizzaw il-prijoritajiet ta' din is-Sħubija għall-Adeżjoni.

               (8)

               Id-Deċiżjoni 2004/648/KE għandha għalhekk tiġi mħassra,

         IDDEĊIEDA KIF ĠEJ:
   Artikolu 1
   Konformement ma' l-Artikolu 1a tar-Regolament (KE) Nru 533/2004, il-prinċipji, il-prijoritatjiet u l-kondizzjonijiet li jinsabu fis-Sħubija għall-Adeżjoni mal-Kroazja huma disposti fl-Anness ma' din id-Deċiżjoni li jifforma parti integrali minnha.
   Artikolu 2
   L-implementazzjoni tas-Sħubija għall-Adeżjoni għandha tiġi eżaminata permezz tal-mekkaniżmi stabbiliti skond il-Proċess ta' Stabbilizzazzjoni u Assoċjazzjoni, notevolment ir-Rapporti ta' Progress annwali preżentati mill-Kummissjoni.
   Artikolu 3
   Id-Deċiżjoni 2004/648/KE hija b'dan imħassra.
   Artikolu 4
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.

      Magħmul fi Brussell, nhar il-20 ta' Frar 2006,

            Għall-Kunsill

            Il-President

         J. PRÖLL

      (1)  ĠU L 86, 24.3.2004, p. 1. Regolament kif emendat bir-Regolament (KE) Nru 269/2006 (ĠU L 47, 17.2.2006, p. 7).

      (2)  Deċiżjoni tal-Kunsill 2004/648/KE tat-13 ta' Settembru 2004 dwar il-prinċipji, il-prijoritajiet u l-kondizzjonijiet li jinsabu fis-Sħubija Ewropea mal-Kroazja — ĠU L 297, 22.9.2004, p. 19.

      ANNESS
      IL-KROAZJA: SĦUBIJA GĦALL-ADEŻJONI 2005
      1.   INTRODUZZJONI
      Il-Kunsill Ewropew ta' Tessaloniki approva l-introduzzjoni tas-Sħubiji bħala mezz li bihom isseħħ il-perspettiva Ewropea dwar il-pajjiżi tal-Balkani tal-Punent fi ħdan il-qafas tal-Proċess ta' Stabbilizzazzjoni u Assoċjazzjoni.
      Ġiet adottata mill-Kunsill Sħubija Ewropea mal-Kroazja fit-13 ta' Settembru 2004. Fit-3 ta' Ottubru 2005, l-Istati Membri bdew in-negozjati mal-Kroazja dwar l-adeżjoni tagħha ma' l-Unjoni Ewropea. Jixraq li tiġi adottata Sħubija għall-Adeżjoni li taġġorna s-Sħubija Ewropea ta' qabel abbażi tal-konklużjonijiet tar-Rapport ta' Progress ta' l-2005 tal-Kummissjoni dwar il-Kroazja. Din is-Sħubija ġdida għall-Adeżjoni tidentifika prijoritajiet ġodda għal azzjoni. Il-prijoritajiet ġodda huma adattati għall-ħtiġijiet speċifiċi u għall-istadju tat-tħejjijiet tal-pajjiż u jkunu aġġornati kif ikun meħtieġ. Is-Sħubija għall-Adeżjoni tipprovdi wkoll gwida għall-assistenza finanzjarja lill-pajjiż.
      Il-Kroazja hija mistennija tiżviluppa pjan li jinkludi programm u miżuri speċifiċi li jindirizzaw il-prijoritajiet tas-Sħubija għall-Adeżjoni.
      2.   PRINĊIPJI
      Il-Proċess ta' Stabbilizzazzjoni u Assoċjazzjoni jibqa' l-qafas għat-triq lejn l-Ewropa tal-pajjiżi tal-Balkani tal-Punent, sa l-adeżjoni futura tagħhom.
      Il-prijoritajiet ewlenin identifikati għall-Kroazja jikkonċernaw il-kapaċità tagħha li tagħmel progress fit-tħejjijiet għall-adeżjoni, u b'mod partikolari għall-kapaċità tagħha li tilħaq il-kriterji definiti mill-Kunsill Ewropew ta' Kopenħagen ta' l-1993 u l-kondizzjonijiet stabbiliti għall-Proċess ta' Stabbilizzazzjoni u Assoċjazzjoni, notevolment il-kondizzjonijiet definiti mill-Kunsill fil-Konklużjonijiet tiegħu tad-29 ta' April 1997 u tal-21 u t-22 ta' Ġunju 1999, il-kontenut tad-dikjarazzjoni finali tal-Laqgħa Għolja ta' Żagreb ta' l-24 ta' Novembru 2000 u l-Aġenda ta' Tessaloniki, u l-ħtiġijiet tal-qafas tan-negozjati adottat mill-Kunsill fit-3 ta' Ottubru 2005.
      3.   PRIJORITAJIET
      Il-prijoritajiet elenkati f'din is-Sħubija għall-Adeżjoni ġew magħżula fuq il-bażi li huwa realistiku li tistenna li l-Kroazja tista' tlestihom jew tmexxihom sostanzjalment 'il quddiem matul il-ftit snin li ġejjin. Qiegħda ssir distinzjoni bejn prijoritajiet għal żmien qasir, li huma mistennija li jitlestew fi żmien sena jew sentejn, u prijoritajiet għal żmien medju, li huma mistennija jitlestew fi żmien tlieta jew erba' snin. Il-prijoritajiet jikkonċernaw kemm il-leġiżlazzjoni kif ukoll l-implementazzjoni tagħha. B'kont meħud ta' l-ispejjeż sostanzjali meħtieġa għall-implementazzjoni u l-infurzar ta' l-acquis kif ukoll tal-kumplessità tal-ħtiġijiet ta' l-UE f'ċerti oqsma, din is-Sħubija ma tinkludix il-kompiti importanti kollha f'dan l-istadju. Is-Sħubiji futuri sejrin jinkludu prijoritajiet ulterjuri konformement mal-progress magħmul mill-pajjiż.
      Fost il-prijoritajiet fuq medda ta' żmien qasir, il-prijoritajiet ewlenin ġew identifikati u miġbura flimkien fi grupp fil-bidu tat-Taqsima 3.1. L-ordni ta' dawn il-prijoritajiet ewlenin ma timplikax klassifika gradatorja ta' l-importanza tagħhom.
      3.1.   PRIJORITAJIET GĦAL ŻMIEN QASIR
      Prijoritajiet Ewlenin

                  —

                  L-implementazzjoni ta' l-istrateġija u tal-pjan ta' azzjoni għar-riforma ġudizzjarja b'konsultazzjoni mal-korpi interessati, inkluża l-adozzjoni ta' leġiżlazzjoni ġdida meħtieġa.

                  —

                  L-adozzjoni u l-varar ta' l-implementazzjoni ta' strateġija nazzjonali għall-prevenzjoni u l-ġlieda kontra l-korruzzjoni u l-provvediment għall-koordinazzjoni meħtieġa fost id-dipartimenti u l-korpi rilevanti tal-gvern involuti fl-implementazzjoni tagħha, inkluża l-kisba tal-funzjonalità sħiħa ta' l-Uffiċċju għas-Soppressjoni tal-Korruzzjoni u tal-Kriminalità Organizzata.

                  —

                  L-aċċelerament ta' l-implementazzjoni tad-Liġi Kostituzzjonali dwar Minoranzi Nazzjonali. B'mod partikolari, miżuri urġenti li jiżguraw ir-rappreżentanza proporzjonali tal-minoranzi f'unitajiet ta' awtogvernar lokali u reġjonali, fl-amministrazzjoni statali u fil-korpi ġudizzjarji, u fil-korpi ta' l-amministrazzjoni pubblika.

                  —

                  Il-tlestija tal-proċess tar-ritorn tar-rifuġjati, inklużi l-każijiet kollha ta' rkupru tal-beni, rikostruzzjoni u assistenza għad-djar għal dawk li qabel kienu d-detenturi tad-drittijiet ta' l-pussess/kiri, u iktar tisħiħ tal-koperazzjoni reġjonali sabiex jiġi aċċelerat il-proċess tar-ritorn tar-rifuġjati u l-integrazzjoni lokali, b'mod partikolari b'kontribut lejn l-implementazzjoni tad-Dikjarazzjoni ta' Sarajevo.

                  —

                  Il-kontinwazzjoni ta' sforzi mmirati lejn ir-rikonċiljazzjoni fost iċ-ċittadini fir-reġjun.

                  —

                  Iż-żamma ta' koperazzjoni sħiħa mat-Tribunal Internazzjonali Kriminali għal dik li kienet il-Jugoslavja.

                  —

                  Il-ħidma għat-tfittxija ta' soluzzjonijiet definittivi għal kwistjonijiet bilaterali pendenti, b'mod partikolari kwistjonijiet dwar il-fruntieri mas-Slovenja, mas-Serbja u Montenegro u mal-Bosnja u Ħerzegovina.

                  —

                  L-assigurazzjoni ta' l-implementazzjoni adegwata ta' l-impenji kollha meħuda fil-Ftehim ta' Stabbilizzazzjoni u Assoċjazzjoni (SAA) f'oqsma bħall-politika tal-kompetizzjoi, b'mod partikolari l-ħtieġa ta' l-adozzjoni u l-implementazzjoni ta' pjan ta' ristrutturazzjoni għas-settur ta' l-azzar, u l-akkwist ta' immobbli. Il-konklużjoni tan-negozjati attwali u tan-negozjati li sejrin isiru dwar kwistjonijiet kummerċjali marbuta ma' l-SAA (bħal fi protokoll li jintroduċi kwoti tariffarji għaz-zokkor, il-protokoll dwar it-tkabbir u aktar konċessjonijiet kummerċjali dwar prodotti agrikoli u tas-sajd), u l-assigurazzjoni ta' l-implementazzjoni adegwata tar-riżultati tagħhom.

            Kriterji Politiċi
      Id-demokrazija u l-istat ta' dritt

                  —

                  Miżuri għall-adozzjoni ta' leġislazzjoni elettorali konsistenti u permanenti, li tirregola b'mod trasparenti kwistjonijiet bħal-listi ta' votanti, il-votazzjoni barra l-pajjiż u l-finanzjament ta' kampanji elettorali.

            L-amministrazzjoni pubblika

                  —

                  L-implementazzjoni sħiħa tal-miżuri ta' riforma ta' l-amministrazzjoni pubblika dwar ir-reklutaġġ, il-promozzjoni u t-taħriġ, u t-titjib tal-ġestjoni tar-riżorsi umani fil-korpi kollha ta' l-amministrazzjoni pubblika sabiex tkun assigurata r-responsabbilizzazzjoni, l-effiċjenza, l-aċċessibbiltà, it-trasparenza, id-depolitiċizzazzjoni u livell għoli ta' professjonalità tas-servizz pubbliku.

                  —

                  L-assigurazzjoni tat-teħid ta' miżuri effikaċi kontra nuqqasijiet identifikati fir-rigward tal-kontroll ċivili tas-servizzi ta' sigurtà kollha.

            Is-sistema ġudizzjarja

                  —

                  Jitkompla t-tnaqqis ta' każijiet pendenti fil-qrati.

                  —

                  Progress fir-razzjonalizzazzjoni ta' l-organizzazzjoni tal-qrati inkluż l-iżvilupp ta' sistemi moderni tat-teknoloġija ta' l-informatika.

                  —

                  It-twaqqif ta' sistema ta' reklutaġġ, ta' valutazzjoni u ta' promozzjoni miftuħa, ġusta u trasparenti u t-titjib tal-professjonalità fil-ġudikatura billi jiġi assigurat finanzjament statali adegwat għal taħriġ ta' kwalità għolja ta' mħallfin, prosekuturi u persunal amministrattiv.

                  —

                  Miżuri għall-assigurazzjoni ta' l-eżekuzzjoni xierqa u sħiħa tad-deċiżjonijiet tal-qrati.

                  —

                  L-assigurazzjoni ta' l-aċċessibbiltà tal-ġustizzja u ta' l-għajnuna legali u provvedimenti għall-għoti tar-riżorsi korrispondenti mill-budget; it-tisħiħ tat-taħriġ fil-qasam tal-leġiżlazzjoni ta' l-UE.

            Il-linja politika kontra l-korruzzjoni

                  —

                  It-tkomplija ta' l-iżvilupp tal-kodiċi tal-kondotta jew ta' l-etika għall-uffiċjali u r-rappreżentanti eletti kif ukoll pjanijiet ta' azzjoni li jipprevjenu l-korruzzjoni fl-aġenziji rilevanti ta' l-infurzar tal-liġi (il-pulizija tal-fruntieri, il-pulizija, id-dwana, il-ġudikatura).

                  —

                  Miżuri sabiex ikun assigurat li l-qafas ġuridiku għall-ġlieda kontra l-korruzzjoni ikun konformi u implementat u nfurzat uniformement u l-assigurazzjoni ta' sforzi akbar għall-prevenzjoni, skoperta u prosekuzzjoni aktar effikaċi kontra l-korruzzjoni b'mod proattiv, l-aktar kontra l-korruzzjoni fil-livelli għolja.

                  —

                  Azzjonijiet konkreti sabiex titqajjem kuxjenza dwar l-korruzzjoni bħala reat gravi.

            Id-drittijiet tal-bniedem u l-protezzjoni tal-minoranzi

                  —

                  Il-promozzjoni tar-rispett għall-minoranzi u l-protezzjoni tagħhom skond il-Konvenzjoni Ewropea tad-Drittijiet tal-Bniedem u l-prinċipji stabbiliti fil-Konvenzjoni Kwadru tal-Kunsill ta' l-Ewropa għall-Protezzjoni tal-Minoranzi Nazzjonali u konformement ma' l-aħjar prattika fl-Istati Membri ta' l-UE.

                  —

                  L-assigurazzjoni li l-każijiet kollha ta' reati motivati minn raġunijiet etniċi jiġu investigati u jittieħdu proċeduri dwarhom.

                  —

                  It-tkomplija l-implementazzjoni ta' l-istrateġija u tal-pjan ta' azzjoni għall-protezzjoni u l-integrazzjoni tar-Rom u l-assigurazzjoni tad-disponibbiltà tal-mezzi meħtieġa.

                  —

                  L-iżvilupp u l-varar ta' l-implementazzjoni ta' strateġija komprensiva kontra d-diskriminazzjoni.

                  —

                  Ir-reviżjoni tal-leġiżlazzjoni dwar il-mezzi awdjoviżivi tax-xandir konformement mar-rakkomandazzjonijiet formulati fi Frar 2004 mill-missjoni esperta konġunta tal-Kunsill ta' l-Ewropa, tal-Kummissjoni u ta' l-OSCE. B'mod partikolari, ir-reviżjoni ta' l-Att dwar il-Mezzi Elettroniċi tax-Xandir sabiex jiġi stabbilit qafas regolatorju trasparenti, prevedibbli u effikaċi u tiġi żgurata l-indipendenza politika tal-Kunsill għall-Mezzi Elettroniċi tax-Xandir; l-assigurazzjoni li r-Radju u t-Televiżjoni Kroata u l-Kunsill dwar il-Programmi tagħha jiffunzjonaw indipendentement u jibqgħu stabbli filwaqt li jiġi rivedut l-Att dwar ir-Radju u t-Televiżjoni Kroata. Passi ulterjuri sabiex il-libell effettivament jiġi dekriminalizzat.

            Kwistjonijiet reġjonali u obbligi internazzjonali

                  —

                  It-titjib sostanzjali tal-prosekuzzjoni tal-proċessi ta' delitti tal-gwerra, b'mod partikolari billi jiġi żgurat it-tmiem tal-preġudizzju etniku kontra s-Serbi u l-applikazzjoni ta' standard uniformi ta' responsabbiltà kriminali irrispettivament mill-oriġini nazzjonali.

                  —

                  Fir-rigward tar-ritorn tar-rifuġjati, it-tlestija mingħajr dewmien ta' l-ipproċessar ta' dawk it-talbiet diġà mressqa għar-rikostruzzjoni tad-djar; ir-rikostruzzjoni tad-djar kollha li għalihom tkun ittieħdet deċiżjoni pożittiva sa tmiem l-2005 u r-rikostruzzjoni sa tmiem l-2006 tad-djar l-oħra kollha li fir-rigward tagħhom sejra tittieħed deċiżjoni pożittiva. It-tlestija tal-proċess tar-ripussess tad-djar mingħajr aktar dewmien.

                  —

                  Il-varar u t-tlestija b'mod urġenti ta' l-implementazzjoni tal-programm ta' l-Assistenza għad-Djar għal dawk ir-rifuġjati li tilfu d-drittijiet ta' pussess/kiri barra ż-żoni ta' interess Statali speċjali u l-aċċelerament ta' l-implementazzjoni tal-programm ta' l-Assistenza għad-Djar għar-rifuġjati li jmorru lura għaż-żoni ta' interess Statali speċjali. L-assigurazzjoni ta' kampanja adegwata ta' pubbliċità/informazzjoni.

                  —

                  L-assigurazzjoni ta' koordinazzjoni u koperazzjoni adegwati bejn l-awtoritajiet kollha rilevanti fil-livelli ċentrali u lokali dwar kwistjonijiet tar-ritorn tar-rifuġjati.

                  —

                  Il-ħolqien ta' kondizzjonijiet soċjali u ekonomiċi għat-titjib tal-klima għar-riintegrazzjoni ta' dawk li jiġu lura u l-aċċettazzjoni tagħhom mill-komunitajiet li jilqgħuhom, anke permezz ta' programmi ta' żvilupp reġjonali f'żoni milquta. Il-ftuħ mill-ġdid tal-possibbiltà tal-konvalidazzjoni ta' pretensjonijiet u r-reviżjoni ta' l-applikazzjonijiet kollha magħmula mill-iskadenza taż-żmien perentorju ta' qabel.

                  —

                  Implementazzjoni sħiħa ta' kull ftehim mal-pajjiżi ġirien, notevolment dwar il-kummerċ, dwar il-ġlieda kontra l-kriminalità organizzata, dwar il-ġestjoni tal-fruntieri u r-riammissjoni, dwar il-koperazzjoni transkonfinali, u dwar l-koperazzjoni ġudizzjarja u bejn il-pulizija, anke fir-rigward ta' delitti tal-gwerra, u l-konklużjoni ta' tali ftehim fejn tali ftehim ikun għadu pendenti.

            Kriterji ekonomiċi

                  —

                  L-implementazzjoni ta' linji politiċi makroekonomiċi prudenti u orjentati lejn l-istabbiltà, inkluż l-iżvilupp ta' strumenti monetarji bbażati fuq is-suq għat-titjib ta' l-effikaċja tal-politika monetarja.

                  —

                  It-tisħiħ tal-konsolidazzjoni fiskali abbażi ta' miżuri strutturali permanenti, b'mod partikolari fil-qasam tas-sussidji u ta' l-nfiq soċjali, u s-soluzzjoni tal-kwistjoni tal-ħlas ta' dak li huwa magħruf bħala d-“dejn pensjonistiku qadim” b'mod li ma jipperikolax il-konsolidazzjoni fiskali. Il-varar ta' l-implementazzjoni ta' miżuri ulterjuri lejn riforma komprensiva tas-settur tas-saħħa bil-ħsieb li s-sitwazzjoni finanzjarja titjieb.

                  —

                  It-tkomplija tar-riformi strutturali fil-finanzi pubbliċi, b'mod partikolari fil-qasam tal-ġestjoni ta' l-infiq. It-twaqqif ta' kapaċità ta' ġestjoni trasparenti u effiċjenti tad-dejn.

                  —

                  L-aċċelerament tal-privatizzazzjoni tal-kumpanniji fil-portfolio tal-Fond għall-Privatizzazzjoni. L-aċċelerament tar-ristrutturazzjoni u l-privatizzazzjoni jew likwidazzjoni ta' impriżi statali kbar, b'mod partikolari fl-agrikoltura, fl-industrija ta' l-azzar u fl-industrija tal-bini tal-vapuri. L-implementazzjoni ta' passi ulterjuri fir-ristrutturazzjoni u/jew fil-privatizzazzjoni tas-servizzi pubbliċi (it-telekomunikazzjoni, l-enerġija, iż-żejt, eċċ.). It-titjib fit-trasparenza tal-proċess ta' privatizzazzjoni.

                  —

                  Iktar titjib ta' l-ambjent kummerċjali bis-simplifikazzjoni tar-regoli tad-dħul fis-suq u tal-ħruġ mis-suq. B'mod partikolari, l-aċċelerament tal-proċeduri għar-reġistrazzjoni u t-titjib ta' l-implementazzjoni tar-regoli dwar il-fallimenti u t-titjib tal-kondizzjonijiet għall-iżvilupp ta' impriżi privati u għall-investiment barrani dirett, anke permezz tat-titjib fl-effiċjenza amministrattiva.

                  —

                  L-aċċelerament tar-riforma ta' l-artijiet, b'mod partikolari fir-reġistrazzjoni u l-privatizzazzjoni ta' l-art agrikola, permezz tat-twaqqif ta' katast u ta' reġistru ta' l-artijiet moderni u effiċjenti sabiex jiġu eliminati l-ostakoli attwali għall-iżvilupp tas-swieq ta' l-artijiet u tad-djar.

                  —

                  L-iżvilupp ta' statistika makroekonomika

            Il-kapaċità fis-sodisfaċiment ta' l-obbligi ta' sħubija
      Il-moviment liberu tal-merkanzija

                  —

                  It-tlestija tar-ristrutturazzjoni tal-qafas eżistenti leġiżlattiv u istituzzjonali sabiex tiġi żgurata s-separazzjoni tal-funzjonijiet regolatorji, ta' akkreditament, ta' standardizzazzjoni u taċ-ċertifikazzjoni tal-prodotti u sabiex jitwaqqfu strutturi ta' sorveljanza tas-suq konformi ma' l-acquis. L-aċċelerament ta' l-adozzjoni ta' l-istandards Ewropej. It-tkomplija tax-xogħol fuq it-traspożizzjoni tad-Direttivi kemm ta' l-approċċ il-qadim kif ukoll ta' l-approċċ il-ġdid.

                  —

                  Il-varar ta' monitoraġġ tal-leġislazzjoni nazzjonali sabiex jiġu identifikati l-inkompatibbiltajiet ma' l-Artikoli 28-30 tat-Trattat tal-KE, l-ippjanar għall-eleminazzjoni tagħhom u l-prevenzjoni ta' l-introduzzjoni ta' ostakoli ġodda.

            Id-dritt ta' l-istabbiliment u l-libertà tal-provviżjoni ta' servizzi

                  —

                  Il-bidu ta' l-allinjament ma' l-acquis dwar ir-rikonoxximent reċiproku ta' kwalifiki professjonali, inkluż it-twaqqif tal-kapaċità amministrattiva meħtieġa.

                  —

                  Il-bidu ta' monitoraġġ tal-liġi nazzjonali għall-identifikazzjoni ta' restrizzjonijiet fuq id-dritt ta' l-istabbiliment u fuq il-libertà tal-provviżjoni ta' servizzi, l-ippjanar għall-eliminazzjoni tagħhom u l-prevenzjoni ta' l-introduzzjoni ta' ostakoli ġodda.

                  —

                  It-tisħiħ tal-kapaċità ta' l-awtorità regolatorja nazzjonali fil-qasam tas-servizzi postali u l-assigurazzjoni ta' l-indipendenza tagħha.

            Il-moviment liberu tal-kapital

                  —

                  It-titjib tal-leġislazzjoni kontra l-money laundering u l-bidu fl-assigurazzjoni ta' implementazzjoni effettiva. It-tisħiħ tal-kapaċità amministrattiva ta' l-unità ta' l-intelliġenza finanzjarja (FIU) u t-titjib tal-koperazzjoni tagħha ma' istituzzjonijiet oħra involuti fil-ġlieda kontra l-money laundering.

                  —

                  Ir-razzjonalizzazzjoni tal-proċeduri għall-awtorizzazzjoni tax-xiri minn ċittadini ta' l-UE ta' proprjetà immobbli fuq bażi mhux diskriminatorja u t-tnaqqis sostanzjali ta' ħafna applikazzjonijiet pendenti.

            L-akkwist pubbliku

                  —

                  It-tlestija ta' l-allinjament tal-liġi Kroata dwar l-akkwist pubbliku u tar-regolamenti implementattivi, anke fl-oqsma tal-kuntratti pubbliċi, tal-konċessjonijiet u tar-reviżjoni tal-proċeduri.

                  —

                  It-tisħiħ tal-kapaċità amministrattiva ta' l-Uffiċċju għall-Akkwist Pubbliku sabiex iwettaq il-funzjonijiet li tassenjalu l-Liġi dwar l-Akkwist Pubbliku.

            Il-liġi dwar il-proprjeta intelletwali

                  —

                  It-titjib ta' l-infurzar tad-drittijiet tal-propjetà intellettwali, industrijali u kummerċjali notevolment bit-tisħiħ tal-kapaċità amministrattiva, anke fl-aġenziji ta' l-infurzar tal-liġi u fil-ġudikatura.

            Il-kompetizzjoni

                  —

                  L-assigurazzjoni ta' aktar allinjament tal-liġi primarja u sekondarja sabiex ikun hemm kontroll effikaċi fil-ġlieda kontra l-monopolji u kontroll ta' l-għajnuna Statali b'deċiżjonijiet, li jorbtu, li jkunu applikabbli lis-setturi ekonomiċi kollha u, fir-rigward ta' l-għajnuna Statali, kemm għall-iskemi ta' għajnuna kif ukoll għall-miżuri individwali ta' għajnuna.

                  —

                  It-tisħiħ tal-kapaċità amministrattiva u l-indipendenza ta' l-Aġenzija għall-Kompetizzjoni, kemm fil-qasam ta' l-għajnuna Statali kif ukoll fil-ġlieda kontra l-monopolji. L-assigurazzjoni ta' l-iżvilupp u t-taħriġ tal-ġudikatura fil-qasam tal-kompetizzjoni.

                  —

                  It-tisħiħ tal-prestazzjoni fl-infuzar tar-regoli kontra l-monopolji, b'mod partikolari permezz ta' konċentrazzjoni aħjar fuq il-prevenzjoni ta' distorsjonijiet serji tal-kompetizzjoni, u l-introduzzjoni ta' reġim ta' multi deterrenti. It-tisħiħ tal-prestazzjoni fl-infuzar tar-regoli dwar l-għajnuna Statali, b'mod partikolari bl-assigurazzjoni tar-rispett ta' l-obbligi ta' notifika u ta' valutazzjoni proattiva tal-miżuri kollha għall-għajnuna.

                  —

                  L-assigurazzjoni li l-iskemi eżistenti ta' għajnuna u l-liġi fiskali kollha ikunu allinjati ma' l-acquis dwar l-għajnuna Statali.

                  —

                  L-adozzjoni u l-varar ta' l-implementazzjoni ta' programmi vijabbli ta' ristrutturazzjoni fis-setturi ta' l-azzar u tal-bini tal-vapuri, konformement mal-ħtiġijiet ta' l-UE sabiex jiġi żgurat, inter alia, li l-għajnuna kollha tkun konformi ma' l-acquis.

                  —

                  L-assigurazzjoni tat-trasparenza fl-għoti ta' l-għajnuna Statali bit-twaqqif ta' inventarju komprensiv u r-rapurtaġġ tal-miżuri kollha ta' għajnuna fis-seħħ fil-livelli amministrattivi kollha u s-sensibilizzazzjoni dwar il-prinċipji tal-kompetizzjoni.

            Is-servizzi finanzjarji

                  —

                  It-tisħiħ tal-qafas regolatorju u amministrattiv għas-sorveljanza tas-servizzi finanzjarji u b'mod partikolari t-tħejjija għat-transizzjoni lejn l-awtorità integrata ta' sorveljanza ppjanata għas-servizzi finanzjarji mhux bankarji.

                  —

                  It-tħejjija għall-introduzzjoni tal-qafas il-ġdid ta' rekwiżiti dwar il-kapital għall-istituzzjonijiet ta' kreditu u għad-ditti ta' l-investiment.

            Is-soċjeta ta' l-informazzjoni u l-medja

                  —

                  Aktar tisħiħ tal-kapaċità ta' l-awtorità regolatorja nazzjonali fil-qasam tat-telekomunikazzjoni u l-assigurazzjoni ta' l-indipendenza tagħha.

            L-agrikoltura u l-iżvilupp rurali

                  —

                  L-assigurazzjoni tal-funzjonament sħiħ ta' l-aġenzija SAPARD/IPARD.

                  —

                  L-aċċelerament tal-ħidma għat-twaqqif ta' sistema xierqa ta' identifikazzjoni ta' porzjonijiet ta' l-art u ta' sistema ta' identifikazzjoni u r-reġistrazzjoni ta' bhejjem ta' l-ifrat.

                  —

                  Ir-rafforzament tal-ġbir u ta' l-proċessar ta' l-istatistika agrikola konformement ma' l-istandards u l-metodoloġija ta' l-UE.

                  —

                  L-iżvilupp ta' strateġija għall-iżvilupp rurali u ta' strumenti ta' politika għat-tfassil, l-implementazzjoni, il-ġestjoni, il-monitoraġġ, il-kontroll u l-valutazzjoni tal-programmi għall-iżvilupp rurali.

            Is-sigurtà fl-ikel, il-politika veterinarja u fitosanitarja

                  —

                  It-tkomplija ta' l-allinjament fis-settur veterinarju u fitosanitarju, it-titjib ta' l-arranġamenti għall-ispezzjonijiet, il-modernizzazzjoni ta' l-istabbilimenti agroalimentari sabiex jintlaħqu l-ħtiġijiet ta' iġjene ta' l-UE.

                  —

                  L-iżvilupp ta' strateġija komprensiva fl-oqsma tas-sigurtà alimentari u tal-politika veterinarja u fitosanitarja. It-tisħiħ ta' l-istrutturi amministrattivi meħtieġa u t-titjib tal-koordinazzjoni ta' bejniethom sabiex tkun assigurata strateġija komprensiva għat-titjib tas-sigurtà alimentari fil-katina alimentari kollha.

            Is-sajd

                  —

                  It-tisħiħ ta' l-istrutturi amministrattivi u, b'mod partikolari, ta' dawk ta' spezzjoni għall-politika tas-sajd.

                  —

                  Il-varar tat-twaqqif ta' reġistru kompjuterizzat tal-bastimenti tas-sajd.

                  —

                  It-tkomplija, fir-rigward taż-żona ekoloġika u tas-sajd protetta, dikjarata unilateralment mill-Kroazja, ta' l-implementazzjoni tal-ftehim trilaterali milħuq f'Ġunju 2004.

            Il-politika tat-trasport

                  —

                  It-tkomplija ta' l-implementazzjoni ta' l-istandards ta' l-UE fil-qasam tal-liġi soċjali u teknika fit-trasport bit-triq u fil-qasam ta' l-istandards tas-sigurtà fit-trasport marittimu.

                  —

                  It-tisħiħ tal-kapaċità amministrattiva fis-settur tal-ferroviji.

                  —

                  L-assigurazzjoni tat-twaqqif ta' korp indipendenti għall-investigazzjonijiet ta' inċidenti u t-tisħiħ ta' l-awtoritajiet regolatorji nazzjonali fis-settur ta' l-avjazzjoni.

                  —

                  Il-konklużjoni tal-Ftehim dwar l-Ispazju Ewropew Komuni ta' l-Ajru (ECAA) bi Protokoll dwar il-miżuri ta' transizzjoni għall-implementazzjoni tal-leġiżlazzjoni ta' l-UE dwar l-avjazzjoni.

            L-enerġija

                  —

                  It-tkomplija ta' l-implementazzjoni ta' l-acquis ta' l-UE dwar il-gass u l-elettriku.

                  —

                  L-assigurazzjoni tal-kapaċità operattiva u tal-funzjonament indipendenti ta' l-awtorità regolatorja nazzjonali.

                  —

                  Il-varar ta' l-implementazzjoni ta' l-impenji assunti fil-qafas tat-Trattat Komunitarju dwar l-Enerġija.

                  —

                  It-tisħiħ tal-kapaċità amministrattiva u t-titjib fl-allinjament ma' l-acquis dwar l-effiċjenza enerġetika, sorsi rinnovabbli ta' l-enerġija u fil-qasam nukleari, kif ukoll l-assigurazzjoni ta' livell għoli ta' sigurtà nukleari u ta' protezzjoni mir-radjazzjoni.

            It-tassazzjoni

                  —

                  L-aċċelerament fl-allinjament tal-liġi fiskali ma' l-acquis u l-assigurazzjoni ta' l-infurzar effettiv tagħha, b'attenzjoni partikolari għall-inklużjoni ta' żoni liberi fl-applikazzjoni territorjali tar-regoli tal-VAT u għall-abolizzjoni tar-rati żero attwali tal-VAT.

                  —

                  Il-bidu ta' l-allinjament ma' l-acquis fil-qasam tat-tassazzjoni diretta, inklużi d-dispożizzjonijiet dwar l-iskambju ta' informazzjoni bejn l-Istati Membri, sabiex jiġi faċilitat l-infurzar effettiv tal-miżuri kontra l-elużjoni u l-evażjoni tat-taxxa.

                  —

                  L-impenn favur il-prinċipji tal-Kodiċi ta' Kondotta fil-qasam tat-tassazzjoni ta' l-intrapriżi u l-assigurazzjoni tal-konformità ta' miżuri ġodda tat-taxxa ma' dawn il-prinċipji.

                  —

                  Tisħiħ sinifikattiv tal-kapaċità ta' l-amministrazzjonijiet fiskali u doganali, b'mod partikolari dwar il-funzjonijiet ta' ġbir u kontroll; it-tkomplija tax-xogħol fuq servizz tas-sisa li jiffunzjona u li jkollu persunal suffiċjenti; is-simplifikazzjoni tal-proċeduri għall-prosekuzzjoni effettiva kontra l-frodi fiskali.

                  —

                  It-tkomplija ta' l-iżvilupp tas-sistemi informatiċi meħtieġa għall-iskambju ta' data elettronika ma' l-UE u ma' l-Istati Membri tagħha.

            L-istatistika

                  —

                  It-tisħiħ tal-kapaċità amministrattiva ta' l-Uffiċċju Ċentrali Kroat ta' l-Istatistika, ir-riforma ta' l-uffiċċji reġjonali tiegħu u t-titjib tal-koordinazzjoni ma' produtturi oħra ta' statistika uffiċjali.

                  —

                  L-iżvilupp ta' statistika dwar l-oqsma kummerċjali u soċjali.

            Il-politika soċjali u l-politika dwar l-impjiegi

                  —

                  It-tkomplija ta' l-allinjament ma' l-acquis fl-oqsma tal-liġi tax-xogħol, tas-saħħa u s-siġurtà, ta' l-ugwaljanza bejn is-sessi u tar-regoli kontra d-diskriminazzjoni.

                  —

                  It-tisħiħ ta' l-istrutturi relatati amministrattivi u ta' infurzar u l-koordinament interministerjali.

            L-intraprenditorija l-politika industrijali

                  —

                  Iktar simplifikazzjoni u aċċelerament tal-proċeduri tar-reġistrazzjoni tal-kumpanniji; l-introduzzjoni ta' aċċess on-line għal servizzi magħżula tal-gvern għall-SMEs; l-iżvilupp ulterjuri ta' valutazzjonijiet ta' impatt regolatorji.

                  —

                  It-tkomplija ta' l-implementazzjoni tal-Karta Ewropea għall-Impriżi ż-Żgħar.

            Il-politika reġjonali u l-koordinazzjoni ta' l-istrumenti strutturali

                  —

                  L-iżvilupp ta' strateġija komprensiva u koerenti fil-qasam ta' l-iżvilupp reġjonali.

                  —

                  L-għażla u t-tisħiħ tal-kapaċità ta' l-awtoritajiet u l-korpi ewlenin ta' ġestjoni għall-implementazzjoni ta' l-istrumenti stutturali.

            Ġustizzja, libertà u sigurtà

                  —

                  It-tisħiħ tal-ġestjoni tal-fruntieri, b'mod partikolari bir-rafforzament tas-sorveljanza tal-fruntieri marittimi; l-implementazzjoni ta' strateġija integrata ta' ġestjoni tal-fruntieri (anke ta' l-ammissjoni mill-ġdid); it-tiżjid ta' l-investimenti f'tagħmir u infrastruttura teknika; ir-reklutaġġ ta' iżjed persunal u l-provviżjoni ta' infrastruttura adegwata ta' taħriġ.

                  —

                  It-titjib tat-tagħmir għall-iskoperta ta' dokumenti kontraffatti u falsifikati u l-għoti ta' taħriġ għall-persunal f'missjonijiet diplomatiċi u f'uffiċċji konsolari.

                  —

                  Iktar allinjament ma' l-acquis tal-liġi dwar l-asil. It-twaqqif ta' ċentru nazzjonali permanenti għall-akkoljenza ta' dawk li jfittxu l-asil.

                  —

                  It-titjib tal-koordinazzjoni bejn il-korpi għall-infurzar tal-liġi u l-ġudikatura, partikolarment fir-rigward tal-kriminalità ekonomika, tal-kriminalità organizzata, tal-frodi, tal-money laundering u tal-korruzzjoni; ir-rafforzament tal-ġlieda kontra t-traffikar tad-droga u t-tisħiħ tal-prevenzjoni tad-droga u t-tnaqqis tad-domanda għad-droga; l-assigurazzjoni ta' miżuri effettivi fil-ġlieda kontra t-traffikar ta' bnedmin u t-trasport transnazzjonali illegali ta' persuni, partikolarment b'attenzjoni debita għall-prevenzjoni, għall-protezzjoni u għar-riintegrazzjoni soċjali tal-vittmi. L-għoti tat-taħriġ speċjalizzat meħtieġ għall-aġenziji ta' l-infurzar tal-liġi.

                  —

                  It-tiżjid tal-koperazzjoni internazzjonali kontra t-terroriżmu u l-implementazzjoni sħiħa tal-konvenzjonijiet internazzjonali rilevanti; it-titjib tal-koperazzjoni u l-iskambju ta' informazzjoni bejn is-servizzi tal-pulizija u ta' l-informazzjoni fi ħdan l-Istat u ma' Stati oħra; ir-rafforzament tal-prevenzjoni tal-finanzjament u tat-tħejjija ta' atti terroristiċi.

            L-ambjent

                  —

                  It-tkomplija ta' l-iżvilupp ta' leġiżlazzjoni orizzontali, anke dwar il-valutazzjoni ta' l-impatt ambjentali u l-parteċipazzjoni pubblika.

                  —

                  Id-definizzjoni ċara tar-responsabbiltajiet u t-tisħiħ tal-kapaċità amministrattiva u operattiva fil-livelli nazzjonali u reġjonali sabiex jiġi assigurat l-ippjanar, inkluża t-tħejjija, ta' strateġiji finanzjarji.

                  —

                  It-tkomplija tat-tisħiħ tal-kapaċità tas-servizzi nazzjonali u reġjonali ta' ispezzjoni u l-għoti ta' assistenza lil dawn sabiex ikunu jistgħu jinfurzaw b'mod effettiv il-leġiżlazzjoni ambjentali.

                  —

                  L-adozzjoni u l-varar urġenti ta' l-implementazzjoni ta' pjan nazzjonali għall-maniġgar ta' l-iskart.

            L-unjoni doganali

                  —

                  It-tkomplija tat-tisħiħ tal-kapaċità amministrattiva u operattiva tas-servizzi doganali, b'mod partikolari għall-kontroll tar-regoli preferenzjali ta' oriġini, u l-aċċelerament ta' l-allinjament ma' l-acquis ta' l-UE. L-assigurazzjoni tal-funzjonament sħiħ taċ-Ċentru ta' Taħriġ tad-Dwana.

                  —

                  It-tkomplija ta' l-iżvilupp tas-sistemi informatiċi meħtieġa għall-iskambju ta' data elettronika ma' l-UE u ma' l-Istati Membri tagħha.

                  —

                  L-adozzjoni u l-implementazzjoni ta' kodiċi ta' etika għas-servizzi doganali.

            Ir-relazzjonijiet esterni

                  —

                  It-tkomplija tal-politika tal-liberalizzazzjoni tal-kummerċ bl-implementazzjoni tal-Ftehim ta' Stabbilizzazzjoni u Assoċjazzjoni, l-impenji tad-WTO u l-FTAs bilaterali. Ħidma lejn FTA reġjonali fil-futur fl-Ewropa tax-Xlokk.

                  —

                  L-assigurazzjoni li l-miżuri kummerċjali protettivi jkunu konformi ma' l-obbligi assunti taħt l-SAA u fid-WTO.

                  —

                  It-tlestija tan-negozjati u l-implementazzjoni sħiħa tal-protokoll li jintroduċi kwota tariffarja fuq iz-zokkor fl-SAA sabiex is-settur taz-zokkor Kroat jiġi ppreparat għall-aġġustamenti meħtieġa sabiex jiffunzjona f'ambjent realistiku u ekonomikament sostenibbli. Ir-riżultati tan-negozjati dwar il-protokoll għandhom ikunu mingħajr preġudizzju għall-eżitu tan-negozjati għall-adeżjoni.

            Il-kontroll finanzjarju

                  —

                  L-adozzjoni ta' qafas regolatorju koerenti għal Kontroll Intern tal-Finanzi Pubbliċi fuq il-bażi ta' dokument ta' strateġija.

                  —

                  It-tkomplija tat-twaqqif u t-tisħiħ tal-funzjonijiet ta' kontroll pubbliku intern permezz tal-provviżjoni ta' persunal adegwat, ta' taħriġ u ta' tagħmir.

                  —

                  It-twaqqif ta' proċeduri effikaċi għall-iskoperta, għat-trattament, għal miżuri ta' segwitu u għall-komunikazzjoni lill-Kummissjoni ta' l-irregolaritajiet u l-każijiet ta' suspett ta' frodi li jolqtu l-interessi finanzjarji tal-Komunitajiet u t-twaqqif ta' l-istrutturi amministrattivi meħtieġa għall-protezzjoni effikaċi u ekwivalenti ta' dawk l-interessi u għall-koperazzjoni ma' l-Uffiċċju Ewropew Kontra l-Frodi.

            3.2.   PRIJORITAJIET GĦALL-PERIJODU MEDJU
      Kriterji Politiċi
      Id-demokrazija u l-istat ta' dritt
      L-amministrazzjoni pubblika

                  —

                  It-tkomplija tal-proċess ta' żvilupp ta' l-istituzzjonijiet direttament rilevanti għall-acquis u l-introduzzjoni ta' riformi sabiex tittejjeb l-effikaċja ta' l-amministrazzjoni pubblika in ġenerali.

            Is-sistema ġudizzjarja

                  —

                  It-tkomplija ta' l-implementazzjoni tar-riforma ġudizzjarja, inkluż it-taħriġ, u t-teħid ta' miżuri għat-tnaqqis tal-każijiet pendenti fil-qrati kollha.

                  —

                  It-tkomplija tar-razzjonalizzazzjoni ta' l-organizzazzjoni tal-qrati inkluż l-iżvilupp ta' sistemi moderni tat-teknoloġija ta' l-informatika.

                  —

                  L-assigurazzjoni ta' l-infurzar regolari u effettiv tad-deċiżjonijiet tal-qrati.

            Il-politika kontra l-korruzzjoni

                  —

                  It-trawwim ta' iżjed progress fil-ġlieda kontra l-korruzzjoni u l-implementazzjoni tal-leġiżlazzjoni relatata. B'mod partikolari, it-twaqqif ta' unitajiet speċjalizzati fil-ġlieda kontra l-korruzzjoni fi ħdan is-servizzi kompetenti u l-għoti lilhom ta' taħriġ u ta' riżorsi adegwati.

                  —

                  L-assigurazzjoni li jintlaħqu l-istandards stabbiliti minn strumenti internazzjonali, billi jittieħdu l-miżuri leġiżlattivi u amministrattivi xierqa.

            Id-drittijiet tal-bniedem u l-protezzjoni tal-minoranzi

                  —

                  L-assigurazzjoni ta' implementazzjoni sħiħa tal-Liġi Kostituzzjonali dwar il-Minoranzi Nazzjonali, b'mod partikolari fir-rigward tar-rappreżentanza proporzjonali tal-minoranzi.

                  —

                  It-tkomplija ta' l-implementazzjoni ta' strateġija komprensiva kontra d-diskriminazzjoni.

                  —

                  It-tkomplija tat-titjib tal-qagħda tar-Rom permezz tat-tisħiħ ta' l-implementazzjoni ta' l-istrateġija rilevanti, inkluż l-għoti tas-sostenn finanzjarju meħtieġ fil-livelli nazzjonali u lokali, ta' miżuri kontra d-diskriminazzjoni bil-għan li jitkattru l-opportunitajiet tax-xogħol, it-tiżjid ta' l-aċċess għall-edukazzjoni u t-titjib fil-kondizzjonijiet tad-djar.

                  —

                  Jitkompla t-titjib tal-kondizzjonijiet soċjali u ekonomiċi għat-titjib tal-klima għar-riintegrazzjoni ta' dawk li jirritornaw u l-aċċettazzjoni tagħhom mill-komunitajiet li jilqgħuhom.

            Kwistjonijiet reġjonali u obbligi internazzjonali

                  —

                  L-assigurazzjoni ta' l-implementazzjoni bla xkiel tal-ftehim definittivi dwar kwistjonijiet bilaterali attwalment pendenti, b'mod partikolari dwar kwistjonijiet tal-fruntiera.

                  —

                  It-tkomplija ta' l-implementazzjoni tal-ftehim bilaterali eżistenti.

            Kriterji Ekonomiċi

                  —

                  L-implementazzjoni ta' qafas fiskali sostenibbli mifrux fuq perjodu medju permezz tat-tnaqqis kontinwu tan-nefqa pubblika ġenerali, ta' l-iżbilanċ pubbliku ġenerali u tad-dejn bħala proporzjoni tal-PGD. Id-definizzjoni tal-prijoritajiet fil-qasam tan-nefqa pubblika sabiex jiġu rilaxxati r-riżorsi li jkopru l-ispejjeż relatati ma' l-acquis. L-implementazzjoni ta' riforma komprensiva tas-sistemi tal-kura tas-saħħa u tal-pensjonijiet. It-tkomplija tat-tnaqqis tas-sussidji għall-impriżi l-kbar li jkunu qed jagħmlu telf.

                  —

                  It-tlestija tal-bejgħ ta' l-ishma ta' minoranza u ta' maġġoranza tal-gvern f'kumpanniji koperti mill-Fond għall-Privatizzazzjoni.

                  —

                  Aktar titjib tal-kondizzjonijiet għall-ħolqien u l-iżvilupp ta' l-impriżi privati u ta' l-investiment barrani dirett.

                  —

                  Progress sostanzjali fit-tisħiħ tad-dixxiplina finanzjarja f'impriżi kbar, b'mod partikolari fis-setturi ta' l-azzar, tal-bini tal-vapuri u tal-ferroviji.

                  —

                  It-tlestija tar-riforma ta' l-artijiet b'enfasi partikolari fuq ir-reġistrazzjoni u l-privatizzazzjoni ta' l-art agrikola.

                  —

                  It-tkomplija tar-riformi fis-suq tax-xogħol u ta' l-edukazzjoni bil-ħsieb li jiżdiedu l-parteċipazzjoni tal-ħaddiema u r-rati ta' l-impjiegi.

            Il-kapaċità fis-sodisfaċiment ta' l-obbligi ta' sħubija
      Il-moviment liberu tal-merkanzija

                  —

                  Progress sostanzjali fit-traspożizzjoni tad-Direttivi ta' approċċi qodma (bħal fil-qasam tal-farmaċewtiċi u tal-kimiċi) u tad-Direttivi ta' approċċi ġodda, u fis-sodisfaċiment l-ħtiġijiet tas-sħubija fil-korpi Ewropej ta' standardizzazzjoni CEN, CENELEC u ETSI.

            Il-moviment liberu tal-ħaddiema

                  —

                  It-tneħħija ta' kull miżura diskriminatorja lejn l-ħaddiema migranti fl-UE u lejn iċ-ċittadini ta' l-UE.

                  —

                  It-tisħiħ ta' l-istrutturi amministrattivi għall-koordinazzjoni ta' l-iskemi tas-sigurtà soċjali.

            Id-dritt ta' l-istabbiliment u l-libertà tal-provvista ta' servizzi

                  —

                  It-tneħħija ta' l-ostakoli li fadal għall-istabbiliment u l-provvista transkonfinali ta' servizzi li jiffaċċaw persuni fiżiċi jew ġuridiċi mill-UE.

                  —

                  Progress sostanzjali fl-allinjament ma' l-acquis ta' l-EU dwar ir-rikonoxximent reċiproku ta' kwalifiki professjonali, inklużi d-dispożizzjonijiet dwar it-taħriġ, u iktar żvilupp ta' l-istrutturi amministrattivi meħtieġa.

            Il-moviment liberu tal-kapital

                  —

                  Progress sostanzjali fit-tneħħija tar-restrizzjonijiet li fadal fuq il-movimenti tal-kapital, b'mod partikolari fl-akkwist ta' proprjetà immobbli, skond l-obbligi ta' l-SAA.

                  —

                  It-tlestija ta' l-istabbiliment ta' mekkaniżmu effettiv kontra l-money laundering, partikolarment bl-assigurazzjoni li l-aġenziji jkunu kompletament operattivi, b'riżorsi adegwati u jkunu koordinati tajjeb ma' awtoritajiet nazzjonali u internazzjonali korrispondenti.

            L-akkwist pubbliku

                  —

                  L-implementazzjoni ta' sistema ta' akkwist pubbliku bl-istrutturi amministrattivi u bl-istrumenti operattivi kollha rIlevanti, u progress sostanzjali fil-ħidma lejn l-allinjament sħiħ ma' l-acquis ta' l-UE, l-assigurazzjoni li r-regoli ta' l-akkwist pubbliku ikunu implementati effettivament mill-awtoritajiet u entitajiet kontraenti kollha fil-livelli kollha. Il-promozzjoni ta' l-użu ta' mezzi elettroniċi fil-proċeduri ta' l-akkwist pubbliku.

            Il-liġi dwar il-proprjetà intelletwali

                  —

                  It-tlestija ta' l-allinjament fil-qasam tad-drittijiet tal-propjetà intellettwali u industrijali u t-tisħiħ ta' l-infurzar tal-liġi fil-ġlieda kontra l-piraterija u l-falsifikazzjoni.

                  —

                  It-tkomplija tat-tisħiħ ta' l-infurzar tad-drittijiet tal-propjetà intellettwali u t-tnaqqis tal-livelli ta' piraterija u falsifikazzjoni.

            Il-kompetizzjoni

                  —

                  Iktar tisħiħ ta' l-awtorità li tikkontrolla l-monopolji u l-għajnuna Statali u l-iżvilupp ta' record kredibbli ta' infurzar. Titjib sostanzjali tat-trasparenza fil-qasam ta' l-għajnuna Statali.

                  —

                  L-iżvilupp ta' taħriġ dwar il-liġi u l-politika tal-kompetizzjoni fil-livelli kollha ta' l-amministrazzjoni u tal-ġudikatura.

            Is-servizzi finanzjarji

                  —

                  It-tlestija ta' l-allinjament mal-ħtiġijiet prudenzjali ta' l-UE u t-tkomplija tat-tisħiħ tal-prattika ta' sorveljanza.

                  —

                  It-tkomplija ta' l-implementazzjoni tal-qafas il-ġdid ta' rekwiżti dwar il-kapital għall-istituzzjonijiet ta' kreditu u għad-ditti ta' l-investiment.

            Is-soċjeta ta' l-informazzjoni u l-medja

                  —

                  L-adozzjoni tal-leġiżlazzjoni primarja u sekondarja meħtieġa sabiex jitlesta l-qafas regolatorju u l-introduzzjoni tal-kompetizzjoni fl-oqsma kollha.

            L-agrikoltura u l-iżvilupp rurali

                  —

                  It-tisħiħ ta' l-istrutturi amministrattivi u l-kapaċità meħtieġa għall-implementazzjoni tal-politika tas-suq u dik ta' l-iżvilupp rurali.

                  —

                  It-twaqqif ta' reġistru ta' l-għelieqi tad-dwieli konformement ma' l-istandards ta' l-UE.

                  —

                  It-tkomplija tat-tħejjijiet għat-twaqqif ta' korpi effettivi u finanzjarjament sodi għall-pagamenti għall-ġestjoni u għall-kontroll tal-fondi agrikoli, konformement mal-ħtiġijiet ta' l-UE u ma' l-istandards internazzjonali ta' verifika.

            Is-sigurtà fl-ikel, il-politika veterinarja u fitosanitarja

                  —

                  Titjib sostanzjali ta' l-allinjament tal-leġiżlazzjoni dwar l-ikel u t-tisħiħ ta' l-istrutturi meħtieġa għall-implementazzjoni.

                  —

                  Progress sinifikattiv fl-allinjament fis-settur veterinarju u fitosanitarju, inkluża sistema ta' identifikazzjoni ta' l-annimali, l-ipproċessar ta' l-iskart mill-annimali, il-modernizzazzjoni ta' l-istabbilimenti agro-alimentari, programmi għall-kontroll tal-mard ta' l-annimali, il-ħarsien tal-pjanti u l-kwalità taż-żerriegħa u materjal għall-propagazzjoni tal-pjanti; titjib sinifikattiv ta' l-istrutturi ta' spezzjoni.

            Is-sajd

                  —

                  Titjib sostanzjali tat-tagħmir u ta' l-istrutturi amministrattivi sabiex tiġi assigurata l-implementazzjoni tal-politika komuni tas-sajd, inklużi l-ġestjoni tar-riżorsi, l-ispezzjoni u l-kontroll ta' l-attivitajiet ta' sajd, il-politika tas-suq, il-programmi strutturali u pjan ta' ġestjoni tal-kapaċità tal-flotta skond ir-riżorsi tal-ħut.

                  —

                  It-tlestija tat-twaqqif ta' reġistru kompjuterizzat tal-bastimenti tas-sajd u ta' sistema ta' monitoraġġ bis-satellita tal-bastimenti.

            Il-politika tat-trasport

                  —

                  It-tkomplija tal-ħidma lejn l-allinjament sħiħ ma' l-acquis ta' l-UE fil-qasam tat-trasport fuq it-triq.

                  —

                  L-adozzjoni ta' leġiżlazzjoni għall-implementazzjoni għat-trasport bil-ferrovija b'mod partikolari dispożizzjonijiet ta' interoperabbiltà u l-allokazzjoni indipendenti tal-kapaċità.

                  —

                  Ħidma fl-allinjament ma' l-acquis ta' l-UE fil-qasam tat-trasport fuq l-ilmijiet navigabbli interni, b'mod partikolari fir-rigward tas-sigurtà tan-navigazzjoni u s-Servizzi ta' Informazzjoni tax-Xmajjar (River Information Services).

                  —

                  It-tkomplija ta' l-allinjament fil-qasam tat-trasport marittimu u l-assigurazzjoni ta' kontroll adegwat mill-istat li tiegħu tittajjar il-bandiera.

                  —

                  Il-kisba ta' allinjament sħiħ ma' l-acquis ta' l-UE fil-qasam ta' l-avjazzjoni.

                  —

                  It-tkomplija ta' l-implementazzjoni tal-Memorandum ta' Ftehim dwar l-Iżvilupp tan-Network Prinċipali tat-Trasport Reġjonali ta' l-Ewropa tax-Xlokk.

            L-enerġija

                  —

                  It-tkomplija tat-tisħiħ tal-kapaċità amministrattiva u l-allinjament ma' l-acquis ta' l-UE fl-oqsma ta' l-effiċjenza enerġetika u tas-sorsi rinnovabbli ta' l-enerġija, fis-suq intern ta' l-enerġija (elettriku u gass) u fil-qasam ta' l-enerġija nukleari.

                  —

                  L-assigurazzjoni li l-ħażniet taż-żejt jiggarantixxu sigurtà adegwata fil-provvista ta' enerġija.

                  —

                  L-indirizz debitu tal-kwistjoni tal-maniġġar ta' l-iskart radju-attiv.

            It-tassazzjoni

                  —

                  Avvanz sostanzjali fil-ħidma lejn it-tlestija ta' l-allinjament ma' l-acquis fiskali fir-rigward tal-VAT, tat-taxxi tas-sisa u tat-tassazzjoni diretta, inkluż il-Kodiċi ta' Kondotta għat-Tassazzjoni fuq in-Negozju.

                  —

                  It-tkomplija tat-tisħiħ ta' l-amministrazzjoni fiskali – anke fis-settur ta' l-informatika – u l-assigurazzjoni tal-funzjonament korrett tagħha sabiex jintlaħqu l-istandards ta' l-UE u l-interkonnetività tas-sistemi informatiċi. L-iżvilupp u l-implementazzjoni ta' Kodiċi ta' Etika.

            Il-politika ekonomika u monetarja

                  —

                  Titjib fil-politika monetarja bil-ħsieb li jitkabbru l-użu u l-effikaċja ta' l-istrumenti monetarji bbażati fuq is-suq.

            L-istatistika

                  —

                  It-tkomplija ta' l-iżvilupp ta' statistika makroekonomika, tan-negozji u soċjali.

            Il-politika soċjali u ta' l-impjiegi

                  —

                  Iktar allinjament ma' l-acquis u t-tisħiħ ta' l-istrutturi relatati amministrattivi u ta' infurzar, inklużi l-ispettorati ta' l-impjiegi.

                  —

                  L-għoti ta' sostenn lill-ħidma fil-bini tal-kapaċitajiet ta' l-imsieħba soċjali, notevolment permezz ta' djalogu soċjali bilaterali awtonomu.

                  —

                  L-iżvilupp u l-implementazzjoni ta' strateġija komprensiva dwar l-impjiegi li tinvolvi l-atturi rilevanti kollha fid-dawl tal-parteċipazzjoni fl-Istrateġija Ewropea għall-Impjieg. L-assigurazzjoni ta' kapaċità adegwata ta' analiżi, ta' implementazzjoni u ta' valutazzjoni.

                  —

                  L-iżvilupp u l-implementazzjoni ta' strateġija nazzjonali dwar l-inklużjoni soċjali, inkluż il-ġbir tad-data, konformement mal-prattika ta' l-UE bil-ħsieb ta' parteċipazzjoni fil-futur fl-Istrateġija Ewropea għall-inklużjoni soċjali.

                  —

                  L-identifikazzjoni tal-ħtiġijiet għall-iżvilupp tar-riżorsi umani fit-tħejjija għall-Fond Soċjali Ewropew.

            L-intraprenditorija u l-politika industrijali

                  —

                  L-aġġornament u l-artikulazzjoni aħjar ta' l-approċċ politiku dwar l-istrumenti finanzjarji għall-SMEs li għandhom jippermettu lill-Gvern li jgħaddi minn self dirett għal skemi ta' sostenn inqas riġidi.

            Il-politika reġjonali u l-koordinazzjoni ta' l-istrumenti strutturali

                  —

                  L-assigurazzjoni ta' tqassim ċar tar-responsabilitajiet u t-tisħiħ tal-koordinazzjoni, kemm fuq livell interministerjali kif ukoll bejn l-awtoritajiet nazzjonali u reġjonali.

                  —

                  It-tkomplija tal-bini tal-kapaċitajiet ta' l-awtoritajiet nominati għall-ġestjoni u għall-pagamenti, inklużi awtoritajiet lokali.

                  —

                  It-titjib fit-tfassil u fl-implementazzjoni ta' pjanijiet ta' żvilupp reġjonali.

                  —

                  It-twaqqif ta' sistemi adegwata ta' monitoraġġ u ta' valutazzjoni u t-tisħiħ tal-proċeduri ta' ġestjoni u ta' kontroll finanzjarju.

                  —

                  L-introduzzjoni ta' statistika reġjonali adegwata.

            Ġustizzja, libertà u sigurtà

                  —

                  L-allinjament tal-leġiżlazzjoni nazzjonali mar-regoli u ma' l-aħjar prattika ta' l-UE u iktar tisħiħ tal-kontroll tal-fruntieri; l-iżvilupp ta' databases u reġistri nazzjonali u l-assigurazzjoni ta' koordinazzjoni bejn is-servizzi rilevanti.

                  —

                  L-elaborazzjoni ta' database nazzjonali għall-kontroll tad-data personali ta' dawk li jitolbu asil, inklużi l-marki tas-swaba', bil-għan li titħejja l-parteċipazzjoni fil-EURODAC.

                  —

                  It-tisħiħ tal-ħidma għall-integrazzjoni tar-refuġjati.

                  —

                  Aktar titjib tat-tagħmir u l-infrastruttura tal-pulizija, inkluż it-twaqqif ta' sistema ta' investigazzjoni kompjuterizzata; it-tisħiħ tal-koperazzjoni bejn il-pulizija u aġenziji oħra ta' l-infurzar tal-liġi; it-tisħiħ tal-ġlieda kontra t-traffikar tad-droga, kontra l-kriminalità organizzata, kontra l-kriminalità ekonomika (inkluż il-money laundering u l-falsifikazzjoni tal-flus), kontra l-frodi u kontra l-korruzzjoni; it-titjib fl-allinjament tal-leġiżlazzjoni relata nazzjonali ma' l-acquis f'dawn is-setturi.

                  —

                  It-tħejjija għall-applikazzjoni ta' strumenti ġuridiċi varji fil-qasam tal-koperazzjoni ġudizzjarja fil-qasam kriminali u ċivili billi jiġi pprovdut taħriġ xieraq dwar ir-relazzjonijiet bejn il-ġurisdizzjonijiet ġudizzjarji u kwistjonijiet rilevanti oħra.

            Xjenza u riċerka

                  —

                  Il-varar tat-tfassil u l-applikazzjoni ta' politika integrata ta' riċerka.

            Edukazzjoni u kultura

                  —

                  L-intensifikazzjoni ta' l-isforzi sabiex tinħoloq sistema moderna ta' edukazzjoni u taħriġ vokazzjonali u l-assigurazzjoni ta' l-implementazzjoni tal-kriterji ta' Bologna fil-qasam ta' l-edukazzjoni ogħla.

            L-ambjent

                  —

                  L-assigurazzjoni ta' l-integrazzjoni ta' ħtiġijiet għall-ħarsien ta' l-ambjent fid-definizzjoni u l-implemetazzjoni ta' linji politiċi settorjali oħrajn. L-iżvilupp ta' strateġija ta' l-investimenti fil-qasam ta' l-ambjent abbażi ta' stimi ta' l-ispejjeż ta' l-allinjament. It-tkomplija ta' l-implementazzjoni tal-leġiżlazzjoni orizzontali.

                  —

                  It-tkomplija fil-ħidma fuq it-traspożizzjoni ta' l-acquis ta' l-UE, b'enfasi partikolari fuq il-maniġġar ta' l-iskart, fuq il-kwalità ta' l-ilma, fuq il-kwalità ta' l-arja, fuq il-ħarsien tan-natura u fuq l-prevenzjoni u l-kontroll integrati tat-tniġġis; it-tiżjid ta' l-investiment fl-infrastruttura ambjentali, b'emfasi partikolari fuq il-ġbir u t-trattament ta' l-ilma ta' l-iskart, il-provvista ta' l-ilma tax-xorb u l-maniġġar ta' l-iskart.

                  —

                  Ir-ratifika tal-Protokoll ta' Kyoto tal-Konvenzjoni Kwadru tan-Nazzjonijiet Uniti dwar it-Bidla fil-Klima.

            Il-protezzjoni tal-konsumatur u tas-saħħa

                  —

                  It-tlestija ta' l-allinjament ma' l-acquis ta' l-UE dwar il-miżuri relatati mas-sigurtà u t-tisħiħ tal-kapaiċità amministrattiva meħtieġa għal sorveljanza effikaċi tas-suq.

                  —

                  It-tkomplija ta' l-allinjament ma' l-acquis ta' l-UE dwar miżuri li mhumiex relatati mas-sigurtà.

            L-unjoni doganali

                  —

                  It-tisħiħ u l-konsolidazzjoni tal-kapaċità amministrattiva u operattiva tas-servizzi doganali. L-espansjoni tat-taħriġ tal-persunal kollu u t-tiżjid ta' l-użu ta' teknoloġiji ta' l-informazzjoni kompatibbli ma' dawk użati fl-UE u t-tkomplija tat-tħejjijiet sabiex tkun assigurata l-interkonnettività mas-sistemi ta' l-UE. It-tisħiħ tal-verifiki u ta' l-użu tal-valutazzjoni tar-riskju u tas-selettività.

                  —

                  Progress sostanzjali fl-allinjament ma' l-acquis, partikolarment fl-oqsma taż-żoni ta' kummerċ liberu, tat-transitu, tad-drittijiet doganali, ta' kwoti tariffarji u tas-sorveljanza fuq l-importazzjonijiet u l-esportazzjonijiet ta' merkanzija.

            Il-kontroll finanzjarju

                  —

                  L-iżvilupp tal-kapaċità u l-allinjament tas-sistema tal-Kontroll Intern tal-Finanzi Pubbliċi, inklużi r-responsabbilizzazzjoni direttiva deċentralizzata u l-verifika interna funzjonalment indipendenti kif ukoll il-koordinazzjoni ċentrali u l-armonizzazzjoni.

                  —

                  Ir-riforma u t-tisħiħ tal-funzjoni tal-verifika esterna skond l-aħjar prattika internazzjonali u l-aħjar prattika fl-UE.

            4.   PROGRAMMAZZJONI

                  —

                  L-assistenza Komunitarja skond il-Proċess ta' Stabbilizzazzjoni u Assoċjazzjoni għall-pajjiżi tal-Balkani tal-Punent sejra tingħata taħt l-istrumenti finanzjarji eżistenti, b'mod partikolari taħt ir-Regolament tal-Kunsill (KE) Nru 2666/2000 tal-5 ta' Diċembru 2000 dwar l-assistenza għall-Albanija, għall-Bosnja u l-Ħerzegovina, għall-Kroazja, għar-Repubblika Federali tal-Jugoslavja u għal dik li qabel kienet ir-Repubblika Jugoslava tal-Maċedonja (ir-Regolament CARDS) (1) u l-istrumenti ta' qabel l-adeżjoni PHARE
                      (2)
                     , SAPARD
                      (3) u ISPA
                      (4). Għaldaqstant, din id-Deċiżjoni ma jkollha l-ebda implikazzjoni finanzjarja. Il-Kroazja tista' ssib aċċess għal finanzjamenti minn programmi multinazzjonali u orizzontali.

            5.   KONDIZZJONIJIET

                  —

                  L-assistenza Komunitarja skond il-Proċess ta' Stabbilizzazzjoni u Assoċjazzjoni għall-pajjiżi tal-Balkani tal-Punent tingħata bil-kondizzjoni li jsir iktar progress fis-sodisfaċiment tal-kriterji ta' Kopenħagen kif ukoll isir progress fis-sodisfaċiment tal-prijoritajiet speċifiċi ta' din is-Sħubija għall-Adeżjoni. In-nuqqas ta' rispett ta' dawn il-kondizzjonijiet jista' jwassal lill-Kunsill sabiex jieħu miżuri xierqa abbażi ta' l-Artikolu 5 tar-Regolament (KE) Nru 2666/2000. L-assistenza Komunitarja għandha wkoll tkun soġġetta għall-kondizzjonijiet definiti mill-Kunsill fil-Konklużjonijiet tiegħu tad-29 ta' April 1997, u tal-21-22 ta' Ġunju 1999 b'mod partikolari fir-rigward ta' l-impenji assunti mir-riċevituri sabiex iwettqu riformi demokratiċi, ekonomiċi u istituzzjonali.

                  —

                  L-assistenza Komunitarja għall-finanzjament ta' proġetti permezz tat-tliet strumenti ta' qabel l-adeżjoni PHARE, ISPA u SAPARD tingħata wkoll bil-kondizzjoni li l-Kroazja tirrispetta l-impenji tagħha taħt il-Ftehim ta' Stabbilizzazzjoni u Assoċjazzjoni, li jsir progress fis-sodisfaċiment tal-kriterji ta' Kopenħagen u b'mod partikolari fis-sodisfaċiment tal-prijoritajiet speċifiċi ta' din is-Sħubija għall-Adeżjoni.

                  —

                  In-nuqqas ta' rispett ta' dawn il-kondizzjonijiet ġenerali jista' jwassal għal deċiżjoni mill-Kunsill sabiex jissospendi l-assistenza finanzjarja abbażi ta' l-Artikolu 4 tar-Regolament (KE) Nru 622/98 tas-16 ta' Marzu 1998 dwar assistenza lil pajjiżi applikanti fil-qafas ta' l-istrateġija ta' qabel l-adeżjoni, u partikolarment dwar it-twaqqif ta' Sħubiji għall-Adeżjoni (5).

            6.   MONITORAĠĠ

                  —

                  L-implementazzjoni tas-Sħubija għall-Adeżjoni għandha tiġi eżaminata permezz tal-qafas tal-mekkaniżmi stabbiliti skond il-Proċess ta' Stabbilizzazzjoni u Assoċjazzjoni, notevolment permezz tar-Rapporti annwali ta' Progress preżentati mill-Kummissjoni.

         (1)  Regolament tal-Kunsill (KE) Nru 2666/2000, ĠU L 306, 7.12.2000, p. 1). Regolament kif emendat l-aħħar bir-Regolament (KE) 2112/2005 tal-21 ta' Novembru 2005 (ĠU L 344, 27.12.2005, p. 23).

         (2)  Regolament tal-Kunsill (KEE) Nru 3906/89 (ĠU L 375, 23.12.1989, p. 11). Regolament kif emendat l-aħħar bir-Regolament (KE) Nru 2257/2004 (ĠU L 389, 30.12.2004, p. 1)

         (3)  Regolament tal-Kunsill (KE) Nru 1268/1999 (ĠU L 161, 26.6.1999, p. 87). Regolament kif emendat l-aħħar bir-Regolament (KE) 2112/2005 (ĠU L 344, 27.12.2005, p. 23).

         (4)  Regolament tal-Kunsill (KE) Nru 1267/99, ĠU L 161, 7.12.2000, p. 73). Regolament kif emendat l-aħħar bir-Regolament (KE) Nru 2112/2005 (ĠU L 344, 27.12.2005, p. 23).

         (5)  ĠU L 85, 20.3.1998, p. 1.


title: 2013/551/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima X — Is-Servizz Ewropew għall-Azzjoni Esterna

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/139

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima X — Is-Servizz Ewropew għall-Azzjoni Esterna
   (2013/551/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

               —

               wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7–0235/2012) (2),

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabbiltà tal-kontijiet, kif ukoll il-legalità u r-regolarità tal-operazzjonijiet sottostanti, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165, 166 u 167 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll Baġitarju u l-opinjoni tal-Kumitat għall-Affarijiet Barranin (A7-0099/2013),

               1.

               Jagħti l-kwittanza lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà għall-implimentazzjoni tal-baġit tas-Servizz Ewropew għall-Azzjoni Esterna għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 68, 15.3.2011.

      (2)  ĠU C 348, 14.11.2012, p. 1.

      (3)  ĠU C 344, 12.11.2012, p. 1.

      (4)  ĠU C 348, 14.11.2012, p. 130.

      (5)  ĠU L 248, 16.9.2002, p. 1.

      (6)  ĠU L 298, 26.10.2012, p. 1.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima X — is-Servizz Ewropew għall-Azzjoni Esterna
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

                  —

                  wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7–0235/2012) (2),

                  —

                  wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

                  —

                  wara li kkunsidra d-dikjarazzjoni ta’ assigurazzjoni (4) dwar l-affidabbiltà tal-kontijiet, kif ukoll il-legalità u r-regolarità tal-operazzjonijiet sottostanti, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165, 166 u 167 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll Baġitarju u l-opinjoni tal-Kumitat għall-Affarijiet Barranin (A7-0099/2013),

                  A.

                  billi s-Servizz Ewropew għall-Azzjoni Esterna (SEAE) ġie stabbilit mill-Artikolu 27(3) tat-Trattat dwar l-Unjoni Ewropea u beda jopera fl-1 ta’ Jannar 2011;

                  B.

                  billi skont il-premessa 1 tad-Deċiżjoni tal-Kunsill 2010/427/EU tas-26 ta’ Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna (7), is-SEAE huwa “korp funzjonalment awtonomu tal-Unjoni taħt l-awtorità tar-Rappreżentant Għoli [tal-Unjoni għall-Affarijiet Barranin u l-Politika ta’ Sigurtà]” (ir-“Rappreżentant Għoli”);

                  C.

                  billi l-Kummissjoni għandha s-supremazija ġuridika fuq il-ġestjoni tan-nefqa operattiva; billi diviżjoni tar-responsabbiltajiet bejn is-SEAE u s-Servizz tal-Istrumenti tal-Politika Barranija li jifforma parti mill-Kummissjoni ġiet stabbilita;

                  D.

                  billi s-SEAE huwa responsabbli għall-ġestjoni finanzjarja tan-nefqa amministrattiva tas-sede ċentrali tiegħu u tad-delegazzjonijiet tal-Unjoni;

                  E.

                  billi l-baġit tas-SEAE għall-2011 kien jikkonsisti fi trasferimenti baġitarji pro rata mill-Kummissjoni u mis-Segretarjat Ġenerali tal-Kummissjoni;

                  1.

                  Jirrimarka li abbażi tal-ħidma ta’ awditjar tagħha, il-Qorti tal-Awdituri kkonkludiet li l-pagamenti kollha kemm huma għas-sena li ntemmet fil-31 ta’ Diċembru 2011 għan-nefqa amministrattiva u ta’ tip ieħor tal-istituzzjonijiet u tal-korpi kienu ħielsa minn żbalji materjali;

                  2.

                  Jinnota li filwaqt li l-2011 kienet l-ewwel sena finanzjarja għas-SEAE, dan madankollu għandu r-responsabbiltà sħiħa għas-sena finanzjarja 2011 u għandu jiżgura konformità stretta mal-leġiżlazzjoni; iħeġġeġ lis-SEAE jeżamina t-tagħlimiet li jistgħu jinsiltu mill-ewwel sena ta’ operat;

                  3.

                  Jirrimarka li fir-rapport annwali 2011, il-Qorti tal-Awdituri inkludiet kummenti dwar is-SEAE fir-rigward tal-ħlas ta’ konċessjonijiet u benefiċċji soċjali lill-membri tal-persunal, il-konklużjoni ta’ kuntratti ma’ aġenti temporanji, il-ġestjoni ta’ kuntratt għall-provvediment ta’ servizzi ta’ sigurtà u proċeduri ta’ akkwist pubbliku; iħeġġeġ lis-SEAE jieħu l-passi neċessarji sabiex jindirizza dawk il-kummenti;

                  4.

                  Jinsab imħasseb dwar il-fatt li l-Qorti tal-Awdituri kkonstatat li n-nuqqas ta’ konformità mar-regoli wassal għal numru limitat ta’ pagamenti żbaljati lill-membri tal-persunal, inċertezza tad-dritt għall-persunal temporanju u għas-SEAE, nuqqas ta’ osservanza tar-Regolament Finanzjarju u VAT mhux irkuprata u ksur tar-regoli tal-akkwist pubbliku li l-istituzzjonijiet tal-Unjoni kollha huma marbuta li josservaw; jirrimarka li l-SEAE huwa kompletament responsabbli għall-operat tiegħu u jinnota li s-SEAE ddikjara li ħa l-passi neċessarji sabiex jevita li jerġa’ jkun hemm nuqqas ta’ konformità; jitlob li s-SEAE, fil-kuntest tal-proċedura ta’ kwittanza 2012, jinforma lill-Parlament dwar ir-riżultati;

                  5.

                  Jieħu nota tat-tweġibiet mogħtija għall-kummenti tal-Qorti tal-Awdituri u jaqbel mar-rakkomandazzjonijiet tagħha li jeħtieġ li jittieħdu passi sabiex jiġi żgurat li l-membri tal-persunal jippreżentaw f’intervalli xierqa dokumenti li jikkonfermaw is-sitwazzjoni personali tagħhom; jieħu nota tal-fatt li s-SEAE flimkien mal-Uffiċċju tal-Amministrazzjoni u l-Ħlas tal-Intitolamenti Individwali (PMO) qed jippjana li jimplimenta sistema għall-monitoraġġ f’waqtu ta’ dawn id-dokumenti; barra minn hekk is-SEAE għandu jtejjeb ulterjorment it-tfassil, il-koordinament u l-prestazzjoni tal-proċeduri ta’ akkwist pubbliku permezz ta’ kontrolli xierqa u gwida aqwa;

                  6.

                  Jiddispjaċih li skont il-kummenti tal-Qorti tal-Awdituri, ir-riskju li jsiru pagamenti żbaljati jew mhux dovuti jekk iċ-ċirkustanzi tal-membri tal-persunal ikunu nbidlu baqa’ preżenti fl-2012, għalkemm is-SEAE introduċa mekkaniżmu ta’ aġġornament annwali; jistieden lis-SEAE jinkludi informazzjoni dwar l-implimentazzjoni ta’ dan il-mekkaniżmu l-ġdid fir-rapport ta’ attività annwali tiegħu tal-2012;

                  7.

                  Jinnota li fl-aħħar tal-2011, il-baġit finali għas-sede ċentrali tas-SEAE kien EUR 188 000 000, b’rata ta’ eżekuzzjoni ta’ 91 % u kien EUR 276 100 000 għad-delegazzjonijiet, b’rata ta’ eżekuzzjoni aktar baxxa ta’ madwar 89 %; jieħu nota tal-fatt li l-baġit tad-delegazzjonijiet kellu jiġi supplimentat mill-Kummissjoni għal total ta’ EUR 252 400 000, b’rata ta’ eżekuzzjoni ta’ 85 %; jinnota wkoll li fi tmiem l-2012, l-eżekuzzjoni finali tal-baġit tal-2011 kienet turi rata ta’ eżekuzzjoni ta’ 97 % għas-sede ċentrali u rata ta’ 97 % għad-delegazzjonijiet;

                  8.

                  Jinsab imħasseb dwar il-fatt li wara baġit emendatorju u xi trasferimenti mill-Kummissjoni u fi ħdan is-servizzi fl-2011, l-infiq anqas mill-ammont allokat u r-riporti tal-approprjazzjonijiet għadhom għoljin; jissuġġerixxi l-iżvilupp ta’ indikaturi ta’ prestazzjoni ewlenin li jimmonitorjaw l-oqsma l-aktar kritiċi sabiex titjieb l-eżekuzzjoni baġitarja matul is-snin li ġejjin;

                  9.

                  Ifakkar li s-SEAE huwa struttura li nħolqot reċentement li rriżultat mill-konsolidament ta’ diversi servizzi differenti u li l-2011 kienet l-ewwel sena li s-SEAE beda jopera b’diversi sfidi tekniċi li kellu jindirizza, b’mod partikolari fir-rigward tal-akkwist pubbliku u tar-reklutaġġ; josserva, barra minn hekk, li huwa probabbli li l-piż amministrattiv eċċessiv li rriżulta mill-istabbiliment tal-arranġamenti mhux se jerġa’ jirrepeti ruħu fis-snin sussegwenti;

                  10.

                  Japprezza ħafna r-risposta dettaljata mogħtija għall-fixra wiesgħa ta’ mistoqsijiet bil-miktub u orali magħmula mill-membri tal-Kumitat għall-Kontroll tal-Baġit tal-Parlament li kienu jmorru lil hinn min-nefqa amministrattiva tas-SEAE;

                  11.

                  Jinnota l-kummenti dwar xi elementi dgħajfa relatati mal-proċedura tal-akkwist u s-sejħiet għall-offerti u jistieden lis-SEAE jikkoreġihom mingħajr dewmien żejjed;

                  12.

                  Jinnota l-importanza tal-kwittanza attwali fl-istabbiliment ta’ qafas għal eżerċizzji ta’ kwittanza futuri u jemmen li din se ssaħħaħ l-aspettattivi ta’ żviluppi futuri u t-titjib fl-effikaċja tas-SEAE u l-operazzjonijiet tagħha; jistieden lir-Rappreżentant Għoli tipprovdi rieżami tal-organizzazzjoni u l-funzjonament tas-SEAE, akkumpanjata, jekk meħtieġ, minn proposti għal reviżjoni tad-Deċiżjoni 2010/427/UE sa nofs l-2013;

                  13.

                  Jemmen li l-proċedura ta’ kwittanza ma tistax tintuża sabiex isir tqabbil dettaljat tal-kundizzjonijiet prevalenti li taħthom is-SEAE għandu jopera f’140 post, li jvarjaw minn dawk fejn hemm il-paċi u l-ordni għal dawk li effettivament huma żoni ta’ gwerra; jikkonstata li dawn il-postijiet juru varjetà wiesgħa ta’ ambjenti li fihom jgħixu n-nies;

                  14.

                  Jirrikonoxxi li l-isfidi għall-implimentazzjoni tal-baġit f’pajjiżi terzi huma differenti ħafna minn dawk fi ħdan l-Unjoni; jitlob allokazzjoni ċara u koordinament tar-rwoli u r-responsabbiltajiet tal-Kummissjoni u s-SEAE fir-rigward tal-programmazzjoni u l-implimentazzjoni tal-baġit f’pajjiżi terzi;

                  15.

                  Jieħu nota tal-perjodu intens ta’ reklutaġġ fl-ewwel sena ta’ funzjonament tas-SEAE sabiex jiġi żgurat li jkun hemm l-anqas dewmien possibbli sabiex dan ikun f’pożizzjoni ta’ kapaċità sħiħa għal dak li jikkonċerna l-persunal; jinnota, barra minn hekk, li hemm xi delegazzjonijiet partikolari fejn huwa aktar diffiċli li l-postijiet jimtlew minħabba l-livell ta’ riskju fis-siti;

                  16.

                  Jiddispjaċih li l-proporzjon tal-persunal li ġej mill-Istati l-Membri l-ġodda huwa baxx ħafna meta mqabbel mal-persunal mill-UE-15; jenfasizza l-ħtieġa għal aktar bilanċ bejn is-sessi, u kemm jista’ jkun, għal aktar bilanċ ġeografiku fir-reklutaġġ u l-ħatra tal-persunal; iħeġġeġ lis-SEAE jiżviluppa mekkaniżmi xierqa u jieħu l-miżuri neċessarji sabiex ikun hemm rappreżentanza aħjar u aktar ibbilanċjata fi żmien fi żmien xieraq; jilqa’ l-fatt li n-numru ta’ karigi battala qiegħed jonqos; iħeġġeġ lis-SEAE juża l-karigi li għadhom ma mtlewx sabiex isaħħaħ il-bilanċ ġeografiku fil-livelli kollha ta’ membri tal-persunal;

                  17.

                  Jinnota li hemm direttorati bi 22, 27 u 29 membru tal-persunal u direttorati ta’ ġestjoni b’44 membru tal-persunal; jirrimarka li hemm numru għoli ta’ pożizzjonijiet maniġerjali meta mqabbel ma’ dak ta’ istituzzjonijiet oħra u numru eċċessiv ta’ karigi ta’ grad għoli, li huwa serjament sproporzjonat meta mqabbel ma’ istituzzjonijiet oħra; jistieden lis-SEAE jikkjarifika r-raġuni ghal dan u jħeġġeġ lir-Rappreżentant Għoli tnaqqas l-iżbilanċ li jikkaratterizza din l-amministrazzjoni; huwa tal-fehma li l-ispjegazzjonijiet provduti mis-SEAE s’issa dwar din il-kwistjoni huma parzjalment leġittimi, u jitlob lis-servizzi kompetenti jistabbilixxu, fuq perjodu ta’ żmien medju jew twil, pjan direzzjonali u metodi adegwati bl-għan li jissewwa dan l-iżbilanċ relattiv;

                  18.

                  Itenni x-xewqa tiegħu li titwaqqaf mill-aktar fis politika dwar ir-riżorsi umani li tkun tirrifletti l-prijoritajiet politiċi tal-Unjoni u l-ħtiġijiet reali fil-post; ifakkar f’dan ir-rigward li approċċ ippjanat flimkien mal-Kummissjoni huwa indispensabbli biex itejjeb kemm jista’ jkun il-profil tal-persunal fid-delegazzjonijiet (8);

                  19.

                  Iħeġġeġ aktar trasparenza fir-rigward tal-kompetenzi tal-istruttura amministrattiva tas-SEAE u t-tnaqqis ta’ kompetenzi doppji; jitlob il-pubblikazzjoni tal-organigramma tal-kompetenzi; iqis li fis-sitwazzjoni attwali hemm ir-riskju li l-ineffiċjenza twassal għal danni kbar għar-reputazzjoni tas-SEAE;

                  20.

                  Jinnota b’sodisfazzjon il-prestazzjoni u l-ġestjoni ta’ 8 800 kandidat, 1 300 intervista u 118-il post ta’ impjieg li jridu jimtlew; jiddispjaċih, madankollu, li ma hemmx stampa ġenerali dwar kemm-il darba kandidat ġie mistieden għal intervista u li għaldaqstant il-proċess ma jistax jitqies kompletament trasparenti; jistieden lis-SEAE jikseb stampa ġenerali aħjar dwar l-ispejjeż tal-intervisti;

                  21.

                  Iħeġġeġ il-membri tal-persunal SEAE reċentement imqabbda jagħtu dikjarazzjoni fuq l-unur li huma ma kinux jaħdmu mas-servizzi sigrieti fil-passat;

                  22.

                  Jikkunsidra li r-reponsabbilitajiet tar-Rappreżentanti Speċjali tal-Unjoni mhuma xejn ċari; jitlob li jirċievi nota distinta dwar kif jintuża l-baġit li huma jirċievu biex jimplimentaw il-mandat tagħhom;

                  23.

                  Josserva li 39,5 % tal-ambaxxaturi tal-Unjoni ġejjin mill-Istati Membri; ifakkar fil-ftehim li terz tal-postijiet għandhom jimtlew mill-persunal mill-Istati Membri; iħeġġeġ li r-Rappreżentat Għoli timplimenta l-ftehim u dan ifisser li l-karigi medji u għolja għandhom jidħlu f’dik il-kwota;

                  24.

                  Jirrimarka li hemm żbilanċ fid-delegazzjonijiet bejn il-membri tal-persunal tas-SEAE u tal-Kummissjoni; jitlob sabiex aktar persunal tas-SEAE jkun trasferit mis-sede ċentrali għad-delegazzjonijiet fil-limiti tal-baġit;

                  25.

                  Jenfasizza l-kundizzjonijiet diffiċli li fihom jinsabu d-delegazzjonijiet li għandhom l-inqas membri tal-persunal minħabba l-kumplessità u r-riġidità tar-regoli tad-delegazzjoni stess dwar l-awtorizzazzjoni tal-pagamenti bejn il-persunal tas-SEAE u dak tal-Kummissjoni; jistieden lis-SEAE u lill-Kummissjoni jqisu kif jistgħu jiffaċilitaw il-proċedura ta’ awtorizzazzjoni tal-finanzjamenti filwaqt li josservaw ir-regoli tal-kontroll finanzjarju;

                  26.

                  Jenfasizza l-importanza li jiġi żgurat li l-persunal operattiv, il-persunal inkarigat mill-finanzi u l-persunal inkarigat mill-monitoraġġ u mill-awditjar ikollu l-ħiliet neċessarji sabiex jaqdi l-kompiti tiegħu; jitlob li s-SEAE u l-Kummissjoni jiffukaw il-programmi ta’ taħriġ tagħhom fuq it-titjib ta’ dawn il-ħiliet u jirrapportaw lill-Parlament dwar il-progress miksub;

                  27.

                  Jiġbed l-attenzjoni għall-proċedura li toħloq spejjeż kbar tal-metodu annwali tal-aġġustament tas-salarju għall-persunal lokali fid-delegazzjonijiet tal-Unjoni; jemmen li dik il-metodoloġija tista’ ssir aktar effikaċi u kosteffiċjenti; jitlob lis-SEAE juża metodi ta’ kalkolu abbażi ta’ selezzjoni indipendenti u oġġettiva ta’ organizzazzjonijiet ta’ referenza fl-istess siti jew oħrajn simili; jirrakkomanda li tiżdied bħala komponent fiss aġenzija tan-Nazzjonijiet Uniti li topera minn fuq il-post kif ukoll li jiġu kkonsultati rispettivament żewġ ambaxxaturi mill-Istati Membri u żewġ persuni lokali li jħaddmu, li minnhom rispettivament wieħed għandu jinħatar mill-impjegat u wieħed minn min iħaddem, biex b’hekk tinżamm medja adegwata; jitlob li jiġi stabbilit mekkaniżmu sabiex titneħħa r-responsabbiltà tal-ambaxxatur tal-Unjoni għan-negozjati dwar is-salarji mal-persunal lokali u li jintgħażlu organizzazzjonijiet ta’ referenza għal perjodu ta’ ħames snin;

                  28.

                  Jesprimi t-tħassib tiegħu dwar ir-rata għolja ta’ assenzi fid-Delegazzjonijiet tal-Unjoni u jissuġġerixxi li s-SEAE jeżamina mill-ġdid ir-raġunijiet ta’ dan l-assenteiżmu; iħeġġeġ lis-SEAE jnaqqas dawn l-iżbilanċi bbażati fuq ir-riżultati tal-eżami u jipprovdi lill-Parlament b’ċifri ta’ assenteiżmu fuq bażi annwali; jissuġġerixxi li jerġgħu jiġu kkunsidrati l-proċeduri f’dan il-kuntest ħalli l-membri tal-persunal tad-delegazzjoni jikkombinaw, sa fejn possibbli, il-perjodu ta’ taħriġ professjonali tagħhom fi Brussell mal-bqija tal-liv tagħhom; jistieden lill-Kummissjoni, waqt ir-reviżjoni tal-Anness X tar-Regolamenti tal-Persunal (pajjiżi terzi), tallinja d-drittijiet tal-liv tal-membri tal-persunal fid-delegazzjonijiet ma’ dawk ta’ servizzi diplomatiċi oħra hemmhekk;

                  29.

                  Jinsab imħasseb dwar in-nuqqasijiet amministrattivi fid-delegazzjonijiet tal-Unjoni fl-Afganistan, il-Ġibuti, il-Gujana, il-Gżejjer Solomon u ż-Żambja; jitlob li jsir rapport dwar is-sitwazzjoni attwali ta’ dawn in-nuqqasijiet, inklużi l-kuntratti ta’ sigurtà; jistenna wkoll rapport dwar is-sitwazzjoni tal-istandards ta’ kontroll intern fid-delegazzjonijiet tal-Unjoni fil-Liberja u l-Iraq; jitlob stampa ġenerali tar-rati ta’ konformità tad-delegazzjonijiet tal-Unjoni fl-Eġittu u l-Malawi u aġġornament dwar il-kuntratti ta’ sigurtà fid-delegazzjonijiet tal-Unjoni fix-Xatt tal-Punent, il-Ħaiti, l-Arabja Sawdija, il-Pakistan, is-Sri Lanka, il-Libja u l-Libanu;

                  30.

                  Jitlob kjarifika dwar ir-raġuni għaliex kumpanija tas-sigurtà li għandha kuntratt mad-delegazzjoni tal-Unjoni fl-Afganistan, li hi soġġetta għal investigazzjoni mill-OLAF, reċentement ingħatat kuntratt ġdid ta’ madwar EUR 50 miljun fl-istess delegazzjoni.

                  31.

                  Jinnota b’sodisfazzjon li s-sinerġiji mad-Direttorat Ġenerali għall-Iżvilupp u l-Kooperazzjoni – EuropeAID u l-korpi diplomatiċi nazzjonali qed jaħdmu sew u jistieden lis-SEAE jżomm il-Parlament infurmat; jirrikonoxxi li għad baqa’ xogħol li jrid isir fir-rigward tas-servizzi konsolari; jitlob li l-Kumitat għall-Affarijiet Barranin tal-Parlament jiġi involut f’dan l-eżerċizzju;

                  32.

                  Jitlob lis-SEAE jissottometti r-rapport relatat mal-iskrining tal-persunal tiegħu lill-Parlament;

                  33.

                  Iħeġġeġ lis-SEAE jimmassimizza l-benefiċċji tal-ekonomiji ta’ skala billi joħloq sinerġiji ġodda fi ħdan is-sede ċentrali tas-SEAE u d-delegazzjonijiet kif ukoll b’kooperazzjoni mal-Istati Membri u s-servizzi diplomatiċi nazzjonali, fl-ispirtu ta’ politika esterna u servizzi tal-Unjoni reali; jenfasizza l-bżonn, f’dan ir-rigward, li kemm jista’ jkun wieħed ifittex l-kolokazzjoni ta’ servizzi f’pajjiżi terzi, għall-għan ta’ aktar skambju ta’ informazzjoni u tfaddil;

                  34.

                  Fil-kuntest tal-Ftehim ta’ Assoċjazzjoni bejn l-UE u l-Amerika Ċentrali li dalwaqt jidħol fis-seħħ, jenfasizza l-ħtieġa li l-Unjoni jkollha delegazzjoni fil-Panama, li huwa pajjiż sieħeb importanti u l-uniku pajjiż fir-reġjun mingħajr tali delegazzjoni; jistieden lis-SEAE jieħu azzjoni għal dan l-għan kemm jista’ jkun malajr;

                  35.

                  Jinsisti għal kjarifika dwar ir-raġunijiet għar-revoka tal-ambaxxatur tal-Unjoni għal-Libja;

                  36.

                  Jitlob li s-SEAE jissottometti l-informazzjoni kollha dwar il-Ftehimiet dwar il-Livell ta’ Servizz stabbiliti mal-Kunsill u l-Kummissjoni rispettivament;

                  37.

                  Jilqa’ l-fatt li r-Regolament Finanzjarju rivedut jobbliga lis-SEAE jipprovdi dokument ta’ ħidma dwar il-politika ta’ bini tiegħu lill-Parlament sa mhux aktar tard mill-1 ta’ Ġunju ta’ kull sena; jenfasizza li r-Regolament Finanzjarju rivedut jippermetti lis-SEAE jissellef għall-akkwist tal-uffiċċji u r-residenzi tiegħu; iħeġġeġ lis-SEAE jżomm l-operat kosteffikaċi u jsib soluzzjonijiet ta’ finanzjament adegwati filwaqt li jikkonsulta d-Direttorat Ġenerali tal-Kummissjoni għall-Affarijiet Ekonomiċi u Finanzjarji;

                  38.

                  Jinsab imħasseb dwar l-ispejjeż tal-kera dejjem jiżdiedu tal-uffiċċji u r-residenzi tas-SEAE (jiġifieri żieda ta’ aktar minn 50 % tal-uffiċċji f’Moska tad-delegazzjoni tal-Unjoni fir-Russja mill-2010 għall-2011); iħeġġeġ lis-SEAE jżomm l-operat kosteffikaċi u jipprovdi l-informazzjoni neċessarja kollha lill-awtorità ta’ kwittanza;

                  39.

                  Jemmen li r-reviżjoni tas-SEAE li ġejja hi l-forum fejn tista’ ssir analiżi dettaljata tal-kompatibbiltà bejn ir-riżorsi disponibbli u l-funzjonijiet li s-SEAE jeħtieġ iwettaq u ta’ kwalunkwe bidla meħtieġa biex jiġi żgurat livell għoli ta’ effiċjenza fl-operazzjonijiet tiegħu; jemmen li evalwazzjoni tal-proprjetà li qed tintuża mis-SEAE għandha tinvolvi paraguni ma’ missjonijiet diplomatiċi oħra fl-istess lokalità iktar milli bejn il-faċilitajiet tas-SEAE f’ pajjiżi differenti ħafna; jemmen li, waqt li ssir l-evalwazzjoni tal-proprjetà, għandu jsir monitoraġġ attiv tal-kuntratti fir-rigward tal-benefiċċju għall-Unjoni u li għandu jsir tibdil meta dan ikun meħtieġ; iqis li din l-evalwazzjoni għandha tindika b’mod ċar jekk il-proprjetà hijiex qed tintuża għal skopijiet oħra barra l-akkomodazzjoni u tistabbilixxi liema parti mill-proprjetà qed tintuża u għal kemm żmien u kif qed tintuża; jemmen ukoll li m’għandu jkun hemm l-ebda differenza bejn l-akkomodazzjonijiet, li għandhom ikunu simili u mingħajr okkorrenzi ta’ abbużi, sabiex il-kwalità tal-ħajja fir-rigward tal-akkomodazzjoni tkun simili minn reġjun għall-ieħor, skont id-disponibbiltà u l-prezz tal-proprjetajiet; jitlob it-tressiq ta’ pjan pluriennali għall-binjiet tal-Unjoni u għas-sigurtà tal-membri tal-persunal u l-binjiet fil-pajjiżi terzi kollha fejn hemm delegazzjonijiet tal-Unjoni;

                  40.

                  Jistieden lis-SEAE jidentifika u jqis l-għażliet kollha possibbli għal tfaddil sostanzjali fit-tul, filwaqt li josserva l-obbligi politiċi u kuntrattwali, sabiex jiżgura li l-varjazzjoni tal-baġit annwali tiegħu li, għal raġunijiet leġittimi, huwa proporzjonalment akbar minn dak ta’ istituzzjonijiet oħrajn, ikun jista’ jkollha effett multiplikatur;

                  41.

                  Jiġbed l-attenzjoni lejn il-ħtieġa li jiġi ggarantit kontroll komprensiv tas-sigurtà għall-aġenti lokali fid-delegazzjonijiet.

                  42.

                  Jappoġġa bis-sħiħ l-inizjattiva “ffrankar intelliġenti” tas-SEAE; jitlob lis-SEAE jipprovdi rapport ta’ implimentazzjoni li juri r-riżultati finanzjarji u kif intużaw mill-ġdid il-flus imfaddla; jitlob lill-Kummissjoni tadotta wkoll din l-inizjattiva;

                  43.

                  Jieħu nota tal-frekwenza għolja ta’ vjaġġar fost il-persunal tad-delegazzjoni tal-Unjoni lejn is-sede ċentrali għal diversi skopijiet; jiddispjaċih li mhuwiex possibli li jkun hemm awtorità indipendenti ta’ ispezzjoni sabiex tevalwa l-ħtieġa ta’ dawn il-missjonijiet uffiċjali; jitlob lir-Rappreżentant Għoli tieħu dan inkunsiderazzjoni u tirrapporta lill-Kumitat għall-Kontroll tal-Baġit tal-Parlament dwar din il-kwistjoni; jitlob li jitfassal studju dwar is-suġġett tal-ivvjaġġar frekwenti mill-persunal tad-delegazzjoni tal-Unjoni li jevalwa l-fattibbiltà tal-introduzzjoni tal-vidjokonferenzi sabiex jitnaqqsu l-ispejjeż ta’ vjaġġar u l-ammont ta’ żmien li l-persunal juża biex jivvjaġġa;

                  44.

                  Jilqa’ b’sodisfazzjon l-iffrankar li sar diġà permezz tal-użu ta’ soluzzjonijiet innovattivi bħall-vidjokonferenzi għall-intervisti tar-reklutaġġ; jistieden lis-SEAE jħejji, kemm jista’ jkun, proposti simili anki għat-taħrig tal-persunal;

                  45.

                  Iħeġġeġ bil-qawwa lis-SEAE, fir-rigward tal-arranġamenti tal-ivvjaġġar tad-delegazzjonijiet tiegħu, jadotta prattiki simili għal dawk applikati mill-Istati Membri f’ċirkostanzi analogi; jinsisti li fir-rigward tat-titjiriet, is-SEAE jadatta għall-prattiki tal-Istati Membri;

                  46.

                  Jilqa’ l-istabbiliment ta’ grupp ta’ ħidma li jeżamina l-modi ta’ kif jitjiebu l-metodi ta’ ħidma fis-sede ċentrali tiegħu u l-fatt li konklużjonijiet diġà ġew implimentati; jitlob li jiġi informat b’dawk il-konklużjonijiet u bit-titjib fil-prestazzjoni miksub;

                  47.

                  Huwa tal-fehma li wħud mill-indikaturi analizzati fl-awtovalutazzjoni tal-istandards ta’ kontroll intern jeħtieġu jiġu riveduti jew aġġornati;

                  48.

                  Iqis li l-istatistiċi fir-rapport annwali ta’ attività, speċjalment fir-rigward ta’ data dwar id-delegazzjonijiet, mhumiex suffiċjentement preċiżi; jitlob lis-SEAE jtejjeb il-prestazzjoni tiegħu billi jistabbilixxi indikaturi ta’ prestazzjoni ewlenin li jagħtu ċerta kontinwità lill-evalwazzjoni tal-prestazzjoni tad-delegazzjonijiet; jistieden lir-Rappreżentant Għoli tagħti rendikont dwar dan lill-Kumitat għall-Kontroll tal-Baġit;

                  49.

                  Jilqa’ l-fatt li s-SEAE impenja ruħu li jikkoopera bis-sħiħ mal-Uffiċċju Ewropew Kontra l-Frodi (OLAF) u qed jiffinalizza Memorandum ta’ Qbil speċifiku mal-OLAF sabiex jogħla l-livell ta’ kooperazzjoni bejniethom;

                  50.

                  Huwa tal-opinjoni li jeħtieġ li jsir titjib fil-kwalità tal-ġestjoni finanzjarja u amministrattiva tad-delegazzjonijiet tal-Unjoni u f’ċerti diviżjonijiet tas-sede ċentrali li ma ġewx identifikati fir-rapport annwali ta’ attività; jistenna li r-rapport tas-sena li jmiss se jidentifika dawk id-diviżjonijiet u jirrapporta fuq il-progress li sar;

                  51.

                  Jistieden lis-SEAE jissottometti dettalji komprensivi dwar kif jaħdem il-mekkaniżmu intern tiegħu għall-kontroll u s-superviżjoni fir-rigward tal-ġestjoni tal-fondi u n-nefqa; jistieden lis-SEAE jispjega l-politika tiegħu dwar l-aċċess tal-Parlament għar-rapporti interni ta’ spezzjoni;

                  52.

                  Jindika li numru ta’ delegazzjonijiet tas-SEAE joperaw f’ambjent b’riskju għoli fir-rigward ta’ korruzzjoni u frodi; jemmen li għall-protezzjoni tal-interessi finanzjarji tal-Unjoni huwa kruċjali li l-persunal tas-SEAE jirċievi taħriġ u sensibilizzazzjoni adegwati sabiex tiġi identifikata kull kondotta ħażina; jemmen li politika komprensiva għall-iżvelatur hija essenzjali sabiex jiġu protetti l-interessi finanzjarji tal-Unjoni;

                  53.

                  Iqis li s-sistemi ta’ appoġġ tal-baġit għall-gvernijiet ta’ pajjiżi terzi mhumiex suġġetti għal awditjar adegwat u jitlob li jkun hemm skrutinju aqwa tal-operazzjonijiet finanzjarji fi stadju aktar bikri; jinsisti li korp nazzjonali ta’ awditjar indipendenti għandu jkun il-kundizzjoni aħħarija għall-għoti ta’ appoġġ baġitarju;

                  54.

                  Ifakkar lis-SEAE fir-responsabbiltà li jikseb riżultati konkreti u jisħaq fuq ir-reċiproċità bejn ir-riżultati tanġibbli u l-baġit ġenerali;

         (1)  ĠU L 68, 15.3.2011.

         (2)  ĠU C 348, 14.11.2012, p. 1.

         (3)  ĠU C 344, 12.11.2012, p. 1.

         (4)  ĠU C 348, 14.11.2012, p. 130.

         (5)  ĠU L 248, 16.9.2002, p. 1.

         (6)  ĠU L 298, 26.10.2012, p. 1.

         (7)  ĠU L 201, 3.8.2010, p. 30.

         (8)  Ara wkoll ir-rakkomandazzjonijiet stabbiliti fir-Rapport Speċjali tal-Qorti tal-Awdituri Nru 18/2012, “L-Assistenza tal-Unjoni Ewropea lill-Kosovo relatata mal-istat tad-dritt”.